
Teemu Ronkka. Sulautettujen  j. elektr. v.2.9


Sulautettu järjestelmä on:

”laite, jossa tietokone, ohjelmisto ja elektroniikka

ovat kiinteä osa kokonaisuutta.”

Käytännössä ohjelmisto, prosessori ja oheiselektroniikka on sulautettu toisiinsa niin, että ne muodostavat kokonaisuuden, josta on hankalaa tai mahdotonta erottaa eri osioita. 

Sulautettu järjestelmä korvaa usein vanhemman, analogia-elektroniikkaan perustuvan systeemin, kuten langoitetut kiinteät logiikkapiirit, analogiset säätimet jne. 

Liite 1. Piirilevyn teko-ohje yksipuoliselle piirilevylle.

Liite 2. Venymäliuska ohjeita.

Yleistä sulautetuista järjestelmistä
Lyhyesti

Ensimmäiset tietokoneet olivat huoneen kokoisia järkäleitä, joiden käyttö oli hankalaa. Transistorin keksiminen muutti asian. Varsin pian alettiin valmistaa mikropiirejä, joista voitiin rakentaa tietokone. Yksi vauhdittaja oli kylmä-sota.

Nykyään sulautettuja järjestelmiä, kuten kännyköitä, pesukoneita, vaakoja jne. on joka puolella.  Kaikki tämä sai alkunsa 1970-luvulla, kun eräs insinööri keksi yhdistää useita erillisiä piirejä yhdeksi yleiskäyttöiseksi ja ohjelmoitavaksi piiriksi eli Intelin 4004-mikrosuorittimeksi. Ensimmäinen 4-bittinen mikropiiri oli tarkoitettu taskulaskimeen, mutta nopeasti suorittimet alkoivat yleistyä.

Maailman myydyin mikropiiri on tällä hetkellä Intelin 8051-perheen prosessori, joka julkistettiin 1980-luvulla. Prosessorilla on useita valmistajia ja siitä on tarjolla useita malleja. 

Uusi tulokas sulautetuissa järjestelmissä on AVR-prosessoriperhe, joka julkistettiin 1990-luvulla. Tässä kurssissa perehdytään tarkemmin AT90S2313-mikrokontrolleriin. 

Vaikka prosessorit ja niiden arkkitehtuurit eroavat toisistaan, on niillä paljon yhteisiäkin piirteitä. Yhden prosessorityypin kanssa työskentely helpottaa huomattavasti toiseen tyyppiin tutustumista. Oleellinen ero sulautettujen järjestelmien ja tavallisen PC:n välillä on elektroniikan ja prosessoritekniikan läsnäolo. Ohjelmoinnin lisäksi on tunnettava riittävästi elektroniikkaa ja prosessorin sisäistä toimintaa. Siksi elektroniikka ja prosessoritekniikka esiintyvät yhdessä ja samassa esityksessä.

Toiminnalliset lohkot

Toiminnallisten lohkojen tunteminen on laiteläheisessä ohjelmoinnissa olennaista. Tavallisen PC:n käyttäjä ei usein niihin törmää, sillä PC:ssä pyörii yleensä käyttöjärjestelmä. Sulautetuista järjestelmistä käyttöjärjestelmä usein puuttuu tai sellainen tehdään itse. Siksi suunnittelija/ohjelmoija tarvitsee perusteellista tietoa prosessorin toiminnasta ja erilaisten lohkojen, kuten AD–muuntimien, komparaattorien, mikroväylien, keskeytysrekisterien yms. toiminnasta. 

Johdantoa prosessorin sisäisiin toimintoihin haetaan tarkastelemalla menneisyyttä –  siksi lyhyt katsaus tietokoneiden historiaan. Tämän päivän sulautettujen järjestelmien pohjana ovat menneisyyden yleiskäyttöiset tietokoneet. Alkuaikojen koneet voidaan jakaa ainakin kolmeen pääryhmään:

· kaupallis-hallinnollisiin (esim. IBM-reikäkorttikoneet),

· teknillis-tieteellisiin (esim. Babbagen laskin tai analogiatietokone), sekä

· yleiskäyttöisiin tietokoneisiin (esim. prosessitietokoneet, laskimet yms.).

Ensimmäiset tietokoneet

Vuonna 1839 englantilainen matemaatikko Charles Babbage kehitti automaattisen reikäkorttitekniikkaan perustuvan laskulaitteen. Laite pystyi mm. suorittamaan 50-numeroisten lukujen kertolaskun minuutissa sekä yhteen- ja vähennyslaskuja sekunnissa.

Koneen tarkoitus oli helpottaa matemaattisia laskuja. Kone ei varsinaisesti varastoinut tai lajitellut tietoa, vaan oli nimensä mukaisesti laskukone tai -laite.

USA:n väestölaskenta ja reikäkorttikone

Vuonna 1890 USA:n väestölaskennan tiedot käsiteltiin Herman Hollerithin kehittämien reikäkorttien avulla. Hollerith perusti myöhemmin reikäkorttikoneita valmistavan yrityksen, josta muodostui aikanaan International Business Machines eli IBM.

Hollerith pestautui vuonna 1879 USA:n väestölaskentatoimistoon apulaiseksi, ja ryhtyi suunnittelemaan väestölaskentaan soveltuvaa konetta. Tuolloin ongelmana oli se, että väestölaskenta suoritettiin käsin. Tilastojen avulla ei voitu selvittää juuri muuta kuin väestön lukumäärä. Sisällissodan takia väestölaskenta oli jäänyt pahasti retuperälle. Pelättiin, että vuoden 1890 väestölaskenta ei ehtisi valmistua ennen seuraavaa, vuoden 1900 väestölaskentaa. Ratkaisun avain oli reikäkortti. 

Idean Hollerith oli saanut junien konduktööreiltä. Junalippujen uudelleenkäytön estämiseksi junailijat merkitsivät myymiinsä lippuihin reikien avulla avaintietoja asiakkaan ominaisuuksista, kuten vaatetuksesta jne. Kehittelyjen jälkeen Hollerith päätyi järjestelmään, jossa väestötiedot koodattiin tarkalleen dollarin setelin kokoiselle pahvilevylle eli reikäkortille.

Vuoden 1890 väestölaskenta oli suurmenestys. Laskenta saatiin suoritettua kahdessa ja puolessa vuodessa. Ensimmäistä kertaa tietoja voitiin yhdistellä ja lajitella erilaisten kriteerien mukaisesti ja mikä parasta: väestölaskentatoimisto säästi runsaasti rahaa.

Kuva 1. Hollerithin reikäkorttikoneen keskusyksikkö.

Oleellinen osa laitteistoa oli kytkentäpaneeli ja korttien lajittelija, joiden avulla saatiin aikaan yksinkertaisia loogisia operaatioita, kuten OR tai AND. IBM:n varhaiset ”korttitietokoneet” olivat pikemminkin lajittelijoita ja laskureita, kuin varsinaisia tietokoneita sanan nykyisessä merkityksessä. Oleellista oli kuitenkin datamuistin (kortit) olemassaolo sekä looginen yksikkö (ALU), joka kykeni tiedon lajitteluun. Varsinaiseen ohjelmointiin ensivaiheen reikäkorttilaitteet eivät pystyneet. Vielä vuonna 1949 valmistunut IBM 407-mallinen kone sisälsi hieman muistia, kykeni yhteen- ja vähennyslaskuun, mutta oli kuitenkin vain yhteen- ja vähennyslaskuun kykenevä reikäkorttikone. Voidaan puhua kaupalliseen laskentaan soveltuvasta koneesta.

Teknillis-tieteelliset laskimet

1900-luvun alussa reletekniikkaan perustuvia tietokoneen esi-isäksi katsottavia elektronisia laskentalaitteita kehitettiin sekä Saksassa että USA:ssa. Saksassa 1940-luvulla valmistuivat ensimmäiset sähkömekaanisten tietokoneiden esiversiot. Konrad  Zuse (Saksa) toteutti ensimmäisen ns. relekoneensa vuonna 1941. Tämä Z3-kone suoritti peruslaskutoimituksia toimintaohjeen eli reikäkorttinauhalla olevan ohjelman mukaisesti. Aluksi Zuse käytti filminauhaa, koska sitä oli runsaasti saatavilla. Relekoneet kehitettiin laajojen matemaattisten ongelmien ratkaisemiseksi. Zuse pohti automaattisen laskennan teoriaa ja totesi, että ohjelmamuistin lisäksi tarvitaan välimuistia, johon laskennan tulokset voidaan tallentaa. 

Mainitsemisen arvoinen relekoneiden kehittäjä on myös H. Aiken (Harvard): Mark I-II (1943-47) -koneillaan. Samoin kuin Zuse (ja Turing) Euroopassa, myös amerikkalaiset yrittivät rakentaa nykyaikaisen version Babbagen analyyttisestä koneesta. Howard H. Aiken esitteli vuonna 1944 reletoimisen Harvard Mark I:n, josta käytettiin nimeä IBM Automatic Sequence Controlled Calculator. Koneen rakentamista oli tukenut ja rahoittanut T. J. Watson, joka tuolloin toimi IBM:n pääjohtajana. Laskimessa oli kaksi merkittävää parannusta: kello, joka tahdisti sen kaikki toiminnot, sekä rekisterit. Rekisterien käyttö levisi myöhemmin kaikkiin tietokoneisiin. 

Rekisteri on pieni muisti, joka tallentaa pienen määrän tietoja ja muodostaa olennaisen osan tietokoneen suorittimesta.

Vuonna 1946 valmistui ensimmäinen kokonaan elektronisiin putkiin perustuva tietokone Eniac Pennsylvanian yliopistossa. Sen toteutus vaati 18 000 elektroniputkea. Eniac painoi kunnioitettavat 30 000 kg ja oli pienen omakotitalon kokoinen. Koneen käyttäminen oli erittäin hankalaa, koska jokaisen tehtävän suorittamisen jälkeen sille oli annettava käsin uudet ohjeet. Konetta ohjelmoitiin kiinteillä kytkennöillä. Koneen suoritusnopeus oli silti moninkertainen verrattuna relekoneisiin.

Mielenkiintoinen sivujuonne teknillisen laskennan historiassa olivat analogiatietokoneet. Niissä matemaattinen, usein differentiaaliyhtälö, korvattiin elektronisella kytkennällä. Kytkennöille syötettiin sähköisesti alkuarvot, ja kone simuloi kohtuullisella tarkkuudella ko. systeemin toimintaa. Analogiatietokoneessa ei ollut varsinaista ohjelmaa, keskusyksikköä tai muistia siinä mielessä, kuin se tänä päivänä ymmärretään. Oleellinen osa analogiatietokonetta olivat operaatiovahvistimet. Matemaattisena yksityiskohtana mainittakoon, että kaikki yhtälöt oli ensin saatettava integraalimuotoon. Kone pystyi tallentamaan ainoastaan piirturille derivaattojen arvoja.

Yleiskäyttöiset tietokoneet 

Vuonna 1952 ilmestyi unkarilaissyntyisen John von Neumannin elektroniputkiin perustuva Princeton ( kehitettiin Princetonin yliopistossa). Siinä otettiin käyttöön vielä nykyäänkin käytössä olevat periaatteet. Ohjelmakäskyt kootaan peräkkäin ohjelmiksi, jotka ladataan tietokoneen keskusmuistiin ja suoritetaan sieltä käsky käskyltä. ALU:n toimintaa pystytään ohjaamaan ohjelmallisesti. Lukujärjestelmänä on binäärijärjestelmä eli kaikki tietokoneen käsittelemä tieto esitetään bitteinä. Laskennan tai päättelyn välitulokset tallennetaan data-muistiin. 

Oleellista ei vielä siihen aikaan ollut keskusmuistin toiminnan nopeutuminen elektronisten putkien ansioista, sillä laskenta vei vain pienen osan ajasta. Suurin osa ajasta kului ohjelman lataamiseen. 

Ensimmäisissä tietokoneissa oli perusteltua tallettaa tietoa ja ohjelmaa samaan muistiavaruuteen, sillä muisti oli todella kallista. Samalla kun luotiin von Neumann -arkkitehtuuri, luotiin myös von Neumannin pullonkaula. Tämä tarkoittaa sitä, että prosessorin ajasta kuluu huomattava osa ohjelmakäskyjen noutoon tietomuistista.  

Harward-arkkitehtuuri

AVR-prosessoriperhe käyttää Harward-arkkitehtuuria. Siinä datamuisti ja ohjelmamuisti on erotettu toisistaan. Tämä on mahdollista siksi, että muistin hinta on varhaisimpien tietokoneiden ajoista romahtanut. 

Meillä Suomessa

Ensimmäinen Suomessa koottu tietokone oli ESKO. Vaikka se koottiinkin Suomessa, piirustukset tulivat USA:sta. Esko oli jo valmistuessaan vanhanaikainen, ja se korvattiin nopeasti uudemmilla koneilla.

Kokonaan Suomessa suunniteltu ja TKK:lla vuosina 1966-70 koottu tietokone oli REFLAC (Reflectiv Accumulator). Sen suunnitteli Matti Kilpi. Hankkeen vetäjänä ja  idean isänä toimi Teuvo Kohonen.

REFLAC:issa  oli jo kaikki tarvittava: 1 K (sanaa) keskusmuistia, myöhemmin 4 K. 

Ohjelmat talletettiin ensin reikänauhalta koneen ferriittirengasmuistiin, josta ohjelma lopulta suoritettiin. Koneeseen tehtiin assembler-kääntäjä (tekijänä Kilpi). Koneessa oli kellokeskeytys, joten sillä oli mahdollista suorittaa moniprosessiajoa.

Vaikka kone oli hidas, hankala käyttää ja sen keskusmuisti vaatimaton, oli se jo oikea yleiskäyttöinen tietokone, jolla voitiin suorittaa tieteellistä laskentaa tai prosessin ohjausta.

Nokian kaapelitehdas ja monikanava-analysaattori 

Mielenkiintoinen ferriittirengasmuistiin liittyvä seikka on Nokian monikanava-analysaattori. Aikanaan ennen nykyisten muistien kehittymistä tietoa tallennettiin monenlaisilla laitteilla. Ydintekniikassa tunnettiin geiger-putki, joka mittasi hiukkasten lukumäärää. Geiger-putken seuraava kehitysvaihe oli monikanava-analysaattori, joka pystyi laskemaan paitsi hiukkasten lukumäärän myös niiden energiaintensiteetin. Tällaista laitetta kutsuttiin monikanavapulssin korkeusanturiksi. Koska nykyisenkaltaista muistia ei ollut käytettävissä, tietoa jouduttiin varastoimaan hyvinkin erikoisilla ratkaisuilla. Esimerkiksi TKK:lla oli monikanava-analysaattori, jonka muistina toimi akustinen viivelinja. Se oli noin kymmenen metriä pitkä elohopeaa täynnä oleva putki, jonka toisessa päässä oli kovaääninen ja toisessa mikrofoni. Tieto säilöttiin akustisesti ”viivelinjaan” eli ääntä kierrätettiin mittauksen ajan elohopeaputkessa. 

Selvää lienee, että järjestely ei ollut kovin hyvä. Nokian kehittämä 100-kanavainen monikanava-analysaattori käytti tiedon tallentamiseen ferriittirengasmuistia, joka oli Nokian kaapelitehtaan sähköosaston ensimmäinen huipputuote. Samoja ferriittirengasmuisteja käytettiin myös REFLAC-tietokoneessa. 

Myöhemmin Nokia aloitti oman MikroMikko-tietokoneensa, josta myöhemmin muokattiin IBM:n PC-yhteensopiva. 

IBM:n 360-sarja

Eräs tietokoneiden historiaan liittyvä merkkitapaus, joskin hieman tämän kurssin ulkopuolelta, on IBM:n 360-sarjan julkistaminen vuonna 1964. On sanottu, että IBM:n 360–sarja on ihmiskunnan toiseksi suurin investointi heti Apollo-ohjelman jälkeen.

Ennen PC:n julkistamista 360–sarjaa voidaan pitää merkittävimpänä läpimurtona. Se sisälsi jo kaikki komponentit, joita tänä päivänä pidetään PC–maailmassa itsestäänselvyyksinä. 

Olisi naiivia kuvitella, että tietokoneiden ja sulautettujen järjestelmien kehitys olisi jollakin tavalla ”uransa huipulla”. Nähtäväksi jää, mikä on seuraava merkittävä askel!

Prosessori-arkkitehtuurit

Prosessoreissa on käytössä kolme pääarkkitehtuuria.

Kuva 2. Kolme pääarkkitehtuuria.

Näiden lisäksi löytyy lukematon määrä erilaisia räätälöityjä tai muuten erityissovellutuksiin suunniteltuja arkkitehtuureja, joihin ei tässä yhteydessä paneuduta.

Kaikki kolme pääarkkitehtuuria ovat yleisessä käytössä ja hyvin tuettuja. Niihin löytyy kääntäjiä, ohjelmistoja, emulaattoreita jne. AVR:n lähin kilpailija harrastelijoiden keskuudessa on PIC-prosessori. Mitään ratkaisevaa eroa ei näiden prosessorien välillä ole. PIC–prosessoreissa on tarkemmat, 10–bittiset sisäiset AD–muuntimet. Samoin PIC–prosessoreista löytyy vähävirtaisia malleja jne.

Käytännössä prosessorin arkkitehtuureilla ei ole suurta eroa. Tämä johtuu sulautettujen järjestelmien moninaisista käyttötarkoituksista eli onko kriittisin suure nopeus, energian kulutus, helppous, hinta vai jokin muu tekijä. Jokainen tehtävä on siis arvioitava itsenäisesti. Eräs yleisperiaate kuitenkin on että, prosessorin kellotaajuus yritetään yleensä valita mahdollisimman alhaiseksi, sillä prosessorin tehonkulutus riippuu lähinnä kellotaajuudesta.

Miksi ATMEL:in AVR?

Kurssilla käytetään AVR90S2313-prosessoria, joka on harrastelijoiden laajasti käyttämä, edullinen ja helposti suoraan PC:n rinnakkais- tai sarjaportista ohjelmoitava. Siihen on saatavilla ilmainen PC-emulointiympäristö (AVRStudio) sekä edullinen ja helppokäyttöinen C-ohjelmointiympäristö (CodeVision-evaluointiversio). 

Saatavilla on myös kokonaan ilmainen C-kielinen ohjelmointiympäristö (GCC).

Prosessorille löytyy edullisia evaluointialustoja ja paljon ilmaisia ohjelmia netissä. Arkkitehtuuriltaan se on moderni ja tehokas Harward–arkkitehtuuri. Prosessorin rekisterirakenne on sellainen, että siihen on helppo tehdä hyvä C-kielinen kääntäjä. Se on myös kohtuullisen vähävirtainen. Prosessori vaatii toimiakseen vain virransyötön ja muutaman ulkoisen komponentin eli kiteen ja kaksi kondensaattoria. Suurin syy tämän prosessorin valintaan on kokonaisuuden helppous. Ko. prosessorilla ja ohjelmointiympäristöllä saadaan nopeasti ja kohtuullisen helposti aikaan toimiva kokonaisuus.

AVR–prosessorin toiminnalliset peruslohkot
Kaikki tietokoneen edellä esitetyt perustoiminnat löytyvät tietysti myös AVR:n prosessoreista. Tämän lisäksi sulautettuihin järjestelmiin on tullut myös muita toimintoja, kuten mikroväylät, AD-muuntimet, joihin tavallinen PC-käyttäjä ei  juurikaan törmää.

Prosessorin sisäinen toiminta esitetään yleensä toiminnallisena lohkokaaviona. Seuraavassa lyhyt tiivistelmä AVR-prosessorin tärkeimmistä lohkoista.

Program Counter (PC). Ohjelma ja datamuisti on Harward-arkkitehtuurissa aina erotettu toisistaan. Ohjelmalaskuri osoittaa siis aina ohjelmamuistiin (Program Flash). Kun prosessorin käyttöjännite on kytketty, ohjelmalaskuri aloittaa ohjelman suorittamisen ohjelmamuistin osoitteesta 0000. Samoin menetellään, jos prosessori suorittaa syystä tai toisesta Resetin.

Stack Pointer (SP). Pino-osoitin on yleensä alustettu osoittamaan datamuistin loppuun niin, että pino kasvaa datamuistin alkuun päin. Kun ohjelma suorittaa aliohjelmaa, talletetaan paikalliset muuttujat yleensä pinoon. Kun aliohjelma lopettaa toimintansa, pinossa olevat tiedot häviävät eli seuraava aliohjelma saattaa kirjoittaa omat tietonsa niiden päälle. 

Instruction Register (IR). Käskyrekisteri tulkitsee konekieliset käskyt ja voi käsitellä suoraan yleiskäyttöisessä rekisterissä sijaitsevia tietoja tai hakea tietoa datamuistista. Datamuistissa olevaa tietoa ei voida käsitellä suoraan eli esimerkiksi muuttujien kasvattamiseksi muuttuja on ensin haettava yleiskäyttöiseen rekisteriin, jossa ko. toiminta voidaan suorittaa. Lopuksi tieto on talletettava takaisin datamuistiin.

ALU (Aritmetic Logical Unit). ALU:ssa suoritetaan kolmenlaisia toimintoja: laskuja, loogisia vertailuja ja bittitason toimintoja. ALU:n toimintaan liittyy erottamattomana Status Register –rekisterin toiminta. Tämä rekisteri esimerkiksi ilmoittaa, onko yhteenlaskussa tapahtunut ylivuoto tai jakolaskussa nollalla jakaminen, joka johtaa virheilmoitukseen. Status Registerin toimintaan voi tutustua simulaattorin avulla. 

Internal Oscillator. Vahtiajastimella on oma sisäinen kellonsa. Vahtiajastimen toiminta on siten riippumaton prosessorin keskusyksikön kellon toiminnasta. Joissakin prosessorimalleissa on sisäänrakennettu oskillaattoripiiri, joten ulkoista kidettä ei edes tarvita.

MCU Control Register. Kello/laskuripiirin ohjausrekisteri. 

SPI. Prosessori ohjelmoidaan käyttäen hyväksi SPI-protokollaa, joka on alun perin Motorolan kehittämä mikroväyläprotokolla, jonka avulla prosessori pystyi keskustelemaan ulkoisten lisäpiirien kanssa. Joissakin malleissa SPI-yksikköä voi käyttää ulkoisten piirien kanssa, mutta AVR90S2313-prosessorissa SPI–väylää käytetään ainoastaan ohjelmointiin.

UART (Universal Asynchronic Receiver and Transceiver). Prosessori kommunikoi ympäristönsä ja etenkin PC:n kanssa sarjaliikenneportin kautta. Sarjaliikenneportin rekisteriin kirjoitetaan lähetettävä merkki ja piirille annetaan käsky lähettää merkki eteenpäin. Portti lähettää merkin itsenäisesti, eikä kuormita prosessoria. Samoin portti sisältää pienen varaston (bufferin), johon tuleva merkki talletetaan. Kun merkki (yleensä 8 bittiä) on vastaanotettu, prosessorille annetaan ilmoitus vastaanotetusta merkistä.

EEPROM (Electrically Erasable and Programmable Read Only Memory).  Prosessori sisältää pienen määrän haihtumatonta EEPROM–muistia. Tähän muistiin voidaan ajon aikana kirjoittaa tietoa, joka ei häviä, vaikka prosessorin käyttöjännite katoaisi. Kirjoittaminen on kohtuullisen hidasta ja EEPROM kestää vain rajoitetun määrän kirjoittamisia. Ohjelmassa on siksi varottava tilannetta, jossa kirjoitettaisiin esimerkiksi kerran sekunnissa jokin muuttujan sisältö EEPROM-muistiin. EEPROM-muistia voidaan sen sijaan lukea rajattoman monta kertaa.

Analog Comparator. Prosessoriin on rakennettu sisäinen jännitteen vertailija. Kun jännite ylittää vertailijan referenssijännitteen, aikaansaadaan keskeytys. Joissakin piirimalleissa vertailijan referenssijännite on automaattisesti puolet käyttöjännitteestä, mutta AT90S2313-prosessorissa käytetään pinnejä PB1 ja PB0. 

Piirit sisältävät yleisesti ottaen paljon muitakin toiminnallisia komponentteja, kuten AD (Analog to Digital ) -muuntimia, I2C–mikroväylälohkoja jne. Tärkeimmät tämän kurssin kannalta ovat kuitenkin edellä esitetyt, joten muut rekisterit ja toiminnalliset lohkot jäävät muihin yhteyksiin.

Toiminnallisten lohkojen määrä näyttää jatkuvasti lisääntyvän ja toimintoja, joita tänä päivänä joudutaan koodaamaan ohjelmallisesti tullaan varmasti tulevaisuudessa siirtämään suoraan kovolle. 

Datamuisti ja AVR:n rekisterit

Prosessorin muisti jakaantuu Harward-arkkitehtuurissa kahteen osaan: ohjelmamuistiin ja datamuistiin. Historiallisesti se saattaa olla perintöä niiltä ajoilta, kun ensimmäiset kutomakoneet ajoivat ohjelmaansa suoraan reikänauhalta.

Datamuisti on haihtuvaa SRAM-muistia (Static RAM) eli sen sisältöä voidaan lukea ja yleensä siihen voidaan kirjoittaa. Oleellista on, että datamuistin sisältämä tieto katoaa, kun prosessorin virta katkeaa. Ohjelmamuisti on haihtumatonta. Ohjelmamuisti on se muistin osa, johon ohjelma ladataan PC:ltä, kun laite ohjelmoidaan. Siihen ei tavallisesti voi kirjoittaa ajon aikana.

Datamuistiin on liitetty kaikki rekisterit. Rekisterien avulla hallitaan prosessorin sisäistä toimintaa, kuten I/O–porttien suuntaa, keskeytyksiä jne. Rekisterin kaikkiin osiin päästään samoilla käskyillä. 

Datarekisteri jakaantuu kolmeen osaan. Siinä on 32 yleiskäyttöistä rekisteriä, 64 I/O–rekisteriä sekä vaihteleva määrä SRAM:ia.

Yleisrekisterit R0...R31 toimivat bittien väliaikaisina säilytyspaikkoina, kuten laskureina jne. Kaikki yleiskäyttöiset rekisterit voivat toimia myös akkuina eli suorittaa yhdessä ALU:n kanssa erilaisia laskutoimituksia. 

Tämä on yksi selitys AVR-prosessorien nopeudelle. Tietoa ei tarvitse siirtää niin paljon muistin ja rekisterin välillä, kun jokainen rekisteripaikka voi myös toimia akkuna.
Rekisterit R16..R31 muodostavat kolme erikoisrekisteriä, jotka ovat 16-bitin suuruisia. Näitä on merkitty symboleilla X, Y ja Z. Näistä rekistereistä voidaan osoittaa sekä ohjelma- että datamuisti. Tavalliselle C–kielen käyttäjälle yleiskäyttöiset rekisterit ovat näkymättömiä, eikä niistä tarvitse juurikaan välittää. 

I/O-rekisterit ovat erilaisia ohjausrekistereitä, joita tarvitaan, kun ohjataan prosessorin toimintoja. Näitä rekistereitä on 64 ja ainakin osa niistä on hyvä hallita. Jokaisella I/O–rekisterillä on nimi, I/O–osoite ja SRAM–osoite. C–ohjelmoija käyttää nimeä. Osoitteet ja SRAM-osoitteet ovat tärkeitä assembler-ohjelmoijalle. I/O–rekisterien käyttö on melko helppoa, jos käytetään CodeVisionin CodeVizard–toimintoa. 

Sisäinen SRAM. Se osa datasta, joka ei syystä tai toisesta mahdu yleiskäyttöiseen rekisteriin, varastoidaan SRAM-muistiin. C-kielisessä ohjelmoinnissa tällaisia asioita ovat esimerkiksi globaalit muuttujat. Pinomuisti sijoitetaan tavallisesti SRAM-muistin yläosaan ja se kasvaa alaspäin mentäessä. Pinomuistia käytetään funktioiden paluuosoitteiden tallentamiseen ja sinne talletetaan funktioiden käyttämät paikalliset muuttujat. Nämä muuttujat häviävät funktion suorituksen jälkeen. 

Globaalit muuttujat talletetaan SRAM–muistiin, joten globaalien muuttujien käyttö pienentää SRAM–muistin määrää. Mm. tämän seikan takia globaaleja muuttujia tulisi käyttää harkiten. Funktion sisällä voi myös olla staattisia muuttujia (static), jotka säilyvät funktion sisällä kutsukerrasta toiseen. Myös nämä tallentuvat SRAM-muistiin. 

Tärkeimmät rekisterit C-ohjelmoinnin kannalta

Normaali C-ohjelmoitsija käsittelee rekistereitä niiden nimen tai lyhenteen avulla. Assember-ohjelmoija tarvitsee myös portti- ja RAM-osoitteita, jotka löytyvät data-sivuilta, mutta jotka tässä yhteydessä ohitetaan. Yleensä rekisterit alustetaan kerran ohjelman alussa, mutta toisinaan rekisterien sisältöä täytyy muuttaa ohjelman ajon aikana. Eräs esimerkki tällaisesta dynaamisemmasta rekisterien ohjauksesta voisi olla 1-Wire –väylä. 

Tässä väylässä laite tai laitteet, esimerkiksi lämpömittari, toimii vain yhden pinnin päässä. Eli sama prosessorin pinni, joka välillä toimii lähtönä, toimii myös tulona. Tällöin prosessorin portin suunta täytyy muuttaa ”lennosta”.  

Esimerkki 1: Portin suunnan määritteleminen, alustus ja ylösvetovastuksen asettaminen. 

Ensimmäinen tehtävä on yleensä alustaa prosessorin portit lähdöiksi tai tuloiksi. Porttien suunta valitaan DDR–rekisterin avulla (Data Direction Register).

Portin suunta asetetaan lähdöksi, jos rekisteriin kirjoitetaan 1 (yksi) ja tuloksi, jos 0 (nolla). Esimerkiksi seuraavassa portin PB neljä ensimmäistä pinniä asetetaan lähdöiksi. Loput portin PB pinnit taas asetetaan tuloiksi ja ne ”vedetään ylös” prosessorin ylösvetovastuksella. Portin sisäinen ylösvetovastus asetetaan kirjoittamalla tuloporttiin 1 (yksi). 

DDRB=0x0F;    // portti B pinnit 0,1,2,3 lähdöiksi, pinnit 4,5,6,7 tuloiksi

PORTB=0xF0;  //  pinnit 4,5,6,7  ylösvetovastuksella lähdöt alustetaan nolliksi

AVR-prosessorin kaikki portit voidaan vetää ylös. Pinni voidaan vetää ylös vain, kun se on määritetty tuloksi. Kun pinni on vedetty ylös sisäisellä vastuksella, joka on yleensä noin 15 – 30 Kohmia, se voidaan kytkeä suoraan esimerkiksi katkaisijaan. Näin saadaan luettua katkaisimen asento ilman ulkoisia lisäkomponentteja, kuten vastuksia.

Esimerkki 2: Keskeytyksen asettaminen ja keskeytysaliohjelman tekeminen.

Keskeytyksen lähde voi periaatteessa olla joko ulkoinen tai sisäinen. AT90S2313-prosessorille voidaan asettaa kaksi ulkoista keskeytyksen tulolinjaa (pinnit PD2, INT0 ja PD3, INT1). Nämä pinnit voivat toimia tavallisina I/O-pinneinä, mutta tarvittaessa ne voidaan ohjelmoida myös keskeytyspinneiksi. 

Ulkoinen keskeytyslinja voidaan ohjelmoida toimimaan joko pulssin laskevalla tai  nousevalla reunalla tai kun pinni on nollatasossa. Keskeytyskäsittelijän muoto vaihtelee hieman riippuen siitä, käytetäänkö WinAVR:n vai CodeVisionin (tai jonkun muun ) kääntäjää. Periaatteessa ulkoisia keskeytyksiä kuitenkin hallitaan kolmen eri rekisterin avulla:

SREG (Status Register, tilarekisteri). Tämän rekisterin tärkein bitti on bitti numero 7.   Jos se on nolla, keskeytykset on kielletty ja jos se on 1, keskeytykset on sallittu. Kun keskeytyspyyntö saapuu, asetetaan rekisterin bitti automaattisesti nollaksi. Tällä estetään muiden keskeytysten läpimeno. Kun keskeytysrutiini on suoritettu, palautetaan arvo 

automaattisesti 1:ksi. Rekisterin muut bitit liittyvät ALU:n toimintaan (nollalla jako, ylivuoto jne.), johon ei tässä yhteydessä puututa.

GIMSK (General Interrupt MaSK Register). Tällä rekisterillä sallitaan tai estetään INT0- ja INT1-keskeytykset. Rekisteristä ovat käytössä kaksi ylintä bittiä. Jos ylin bitti on nolla, INT1 on estetty. Jos ylin bitti on 1, INT1 on sallittu. Samoin, jos rekisterin bitti 6 on nolla, INT0 on estetty. Jos bitti on 1, INT0 on sallittu.

MCUCR ( MCU General Control Register, MCU ohjausrekisteri). Tällä rekisterillä määritellään, mikä laukaisee keskeytyskäsittelyn, nollataso, laskeva vai nouseva reuna. Tästä rekisteristä käytetään neljää alinta bittiä, joista bitit 0 ja 1 määrittelevät INT0, keskeytyksen (00 = nollataso, 10 = laskeva reuna, 11 = nouseva reuna. Yhdistelmä 01 = ei ole määritelty). Vastaavat määritelmät ovat voimassa biteille 2 ja 3. Näitä rekistereitä kannattaa tutkia tarkemmin harjoitusten yhteydessä.

Esimerkki 3: Ajastin/laskuri, Timer/Counter, T/C-keskeytys.

Ajastin-/laskuripiiri on ehkä hankalin ja monipuolisin toiminto. Laskuripiiri toimii itsenäisesti ilman keskusyksikön apua. Tämän takia se ei myöskään kuluta keskusyksikön laskenta-aikaa, vaan toimii omia aikojaan taustalla.

Laskurilla voidaan suorittaa monia toimintoja. Se voi mm. toimia ajastimena, kellona, laskea ulkoisia pulsseja jne. Käytännössä laskuri laskee pulsseja, joiden lähde voi olla prosessorin kello tai prosessorin ulkoinen pinni. Laskurille voidaan asettaa alkuarvoja. Laskuriin voidaan asettaa esijakaja, joka jakaa kellosta saatavat pulssit esimerkiksi 64:llä, ennen kuin lisää laskurin arvoa yhdellä. Keskeytyksen voi määrittää alkamaan esimerkiksi, kun laskurin arvo tulee täyteen ja se ”pyörähtää ympäri”. Keskeytys voidaan määritellä myös siten, että kun tietty laskurin arvo saavutetaan, aiheutetaan keskeytys. 

AT90S2313–prosessorissa on kaksi laskuria T0 ja T1. T0 on 8-bittinen ja sen käyttö on yksinkertaisempaa kuin laskurin T1, joka on 16-bittinen. Joissakin prosessorimalleissa on useampia laskuripiirejä. Kummallekin laskurille voidaan asettaa esijakaja ja sen aiheuttama keskeytys voidaan määritellä useilla tavoilla. 

Laskuri T1 voidaan ohjelmoida antamaan suoraan PWM-pulssi ulkoiseen pinniin PB3. 

Eräs sovellutus keskeytyksille ja laskureille on ultraäänietäisyysmittaus. Prosessori lähettää ultraäänipulssin ja samalla käynnistää laskurin. Kun pulssi saadaan mitattua, se aiheuttaa puolestaan keskeytyksen, joka lukee laskurin arvon. Etäisyys voidaan laskea, kun tunnetaan äänen nopeus. Kummallakin laskurilla on omat ohjausrekisterinsä, joihin tutustutaan tarkemmin harjoitusten yhteydessä.

Perusteiden perusteet

Prosessori ei itsestään tee mitään hyödyllistä, vaan se vaatii toimiakseen ohjelman. 

Ohjelmointikielistä yleisimmät ovat ehdottomasti C-kieli sekä assembler. C-kieli on helposti opittavaa, luettavaa ja sillä on helppoa tehdä laiteläheistä ohjelmointia. 

Kuva 3. Ohjelma ohjaa.

Assembler, jota usein kutsutaan löysästi konekieleksi, on hyvää vauhtia jäämässä vain erityistilanteisiin. Se on vahvasti laiteriippuvaista ja sitä tarvitaan hyvin harvoin. Joissakin tapauksissa, kuten jos vaaditaan hyvin nopeasti toimivaa koodia, sen käyttö on perusteltua. 

Prosessorin portit ja niiden ohjelmointi (eli Input/Output pins) 

Yleisesti voidaan sanoa, että sulautettujen järjestelmien ohjelmointi, on prosessorin porttien (jalkojen, pinnien) ja rekisterien ohjelmointia. Ainakin se on eräs erityispiirre, joka erottaa tavallisen ohjelmoinnin ja sulautettujen järjestelmien ohjelmoinnin toisistaan. 

Kuva 4. AVR 2313 pinnijärjestys.

AT90S2313-prosessorissa on kaksi porttia. Portit PD ja PB. Nämä on merkitty kirjaimilla PD0..PD5 sekä PB0..PB7. Oheisessa kuvassa on esitetty AT90S2313-prosessorin jalkajärjestys katsottaessa prosessoria ylhäältä päin. Prosessoria on saatavana kahdenlaisessa pakkauksessa, läpijuotettavana komponenttina (PDIP, usein puhekielessä DIL = Dual In Line) sekä pintaliitoskomponenttina (SOIC, usein SMD = Surface Mount Device).

Yleensä ensimmäinen tehtävä sulautettujen järjestelmien ohjelmoinnissa on alustaa prosessorin porttien tai tarkemmin sanottuna yksittäisten jalkojen eli pinnien suunta. Yksittäinen jalka voidaan yleensä määritellä joko lähdöksi tai tuloksi.

Tämä hoidetaan yleensä kerralla heti ohjelman alussa. Samassa yhteydessä voidaan myös määritellä lähtöjen tilat. Näihin seikkoihin paneudutaan tarkemmin ohjelmointi-harjoitusten yhteydessä.

Kuva 5. Mikro-ohjaimen jalka eli pinni.

Lähtöpinni

Kun prosessorin yksittäinen pinni eli jalka, on määritelty lähdöksi (Output), sen tilaa voidaan ohjata ohjelmallisesti. Kuvassa pinni on asetettu lähdöksi (Output). Kun kuvan kytkin suljetaan ohjelmallisesti, piiri voi ”niellä” virtaa (yleensä noin 20 mA).

Kuva 6. Pinni asetettu lähdöksi.

Ratkaisevaa on ohjauksen kulkusuunta. Vanhemmissa prosessoreissa ohjaus on yleensä ollut ”nielu”-tyyppistä. Tällöin on tarvittu ulkoisia ylösvetovastuksia rajoittamaan prosessorin läpi kulkevaa virtaa.

Kun PC-maailmassa on tullut tavaksi aloittaa ohjelmointi tulostamalla näytölle teksti ”hello world”, sulautettujen järjestelmien ohjelmointi lähtee yleensä liikkeelle ledin vilkutuksesta. Kuvassa on esitetty perinteinen tapa tehdä led-ohjaus prosessorin syöttöjännitettä (tässä 5 V) sekä ulkoista ylösvetovastusta käyttäen. Kun ohjelma kytkee kytkimen maihin, ledin läpi virtaa sähkövirta, joka saa ledin loistamaan.

Jotta virta ei polttaisi piiriä, tarvitaan vastus. 470 ohmin vastus riittää yleensä suojaamaan ledin liialliselta virralta, mutta markkinoilla on myös komponentteja, jotka voidaan kytkeä suoraan prosessorin pinniin. Toinen tapa ledin vilkuttelemiseen on syöttää virta suoraan prosessorin sisältä (esimerkiksi 5V @ 20 mA). 

Kannattaako lähtö toteuttaa ulkoisilla ylösvetovastuksilla vai ei, riippuu myös siitä, mitä lähtöön on liitetty. LCD-näytön ohjaimet kuluttavat hyvin pienen virran (eli niiden ottopuolen vastus on hyvin suuri), ja ne voidaan kytkeä suoraan prosessorin nastoihin. Ledin tai tavallisen bipolaari-transistorin ohjaus taas vaatii suuremman virran, ja ne kannattaa liittää ulkoisen ylösvetovastuksen avulla. FET–tyyppinen transistori taas on jänniteohjattu, joten sen voi kytkeä suoraan prosessorin pinniin. Jänniteohjauksessa tulee kuitenkin ottaa huomioon maatasojen ja signaalitasojen vaihtelevuudet. Ulkoisen laitteen ohjaus on siis yleensä harkittava ja kokeiltava tapauskohtaisesti. Se, mikä toimii prototyypissä, ei välttämättä toimi kentällä.

Erikoistapaus PWM-lähtö

Eräs usein esiintyvä lähtöportin ohjaustapa on pulssinleveysmodulaatio. Pulssin- leveysmoduloinnissa lähtöpulssille annetaan yleensä kaksi arvoa: pulssin kesto (Cycle) sekä pulssisuhde (Duty Cycle). PWM-moduloitu signaali voidaan toteuttaa eri tavoin. Yleinen tapa on käyttää kellokeskeytystä ja/tai ajastin-/laskuripiiriä. Tällöin prosessori suorittaa määrävälein ohjelman pätkän, joka vaihtaa lähdön tilan. 

Parempi tapa on käyttää itsenäistä ajastin-/laskuripiiriä, joka ohjaa suoraan prosessorin lähtöä. Tällöin pulssin suorittava piiri toimii itsenäisesti taustalla, eikä kuormita keskusyksikköä. AT90S2313-piirissä pinni PB3 (OC1) voidaan ohjelmoida suoraan PWM-lähdöksi. Mahdollisuuksia on useita ja tästä on myöhemmin oma harjoituksensa. 

Kuva 7. Pulse Width Modulation

Ajastin-laskuripiirin ohjaus poikkeaa prosessorista riippuen. Toisinaan ajastinpiiri ottaa kaksi erilaista arvoa, joista toinen määrittelee kauanko pinni on ”ylös” ja toinen ”alas”. Eli, jos halutaan 50%:n pulssisuhde, molempiin rekistereihin kirjoitetaan sama arvo. AVR–mikro-ohjaimessa on kaksi ajastinpiiriä T0 ja T1. Niiden ohjaaminen on monipuolista ja perusteet harjoitellaan harjoitustehtävien yhteydessä. Ajastin-/laskuripiiri on käytännössä hyvin monipuolinen, mutta hankala ohjelmoitava. Etenkin, jos halutaan muodostaa vaihtelevanpituista ”sini”-modulaatiota. Esimerkiksi taajuusmuuntajissa ”sini”-modulaation hoitavat erilliset ASIC–piirit. 

Esimerkki: Yksinkertaisin tapa muodostaa reaaliluvusta PWM-pulssi on jakaa aika esimerkiksi 1000 yksikköön ja muodostaa pulssisuhde kuvan mukaisesti (pulssisuhde 0.3).

[image: image4.jpg]YKSINKERTAINEN TAPA -

P TR R ARSI RIS R AR RIT]

||uuuL

1000

(Esim: 0,3)

300
__I F00
o 1000




Kuva 8. Reaaliluvusta PWM-pulssiksi.

Eräässä pneumatiikkaan liittyvässä hankkeessa koetettiin edellä olevaa modulaatioratkaisua. Ongelmaksi muodostui resonointi. Kun käytettiin edellä esitettyä yksinkertaista lähestymistapaa esiohjausventtiilin ohjauksessa, ongelmaksi nousi venttiiliohjaimen ”vihellys”. Joillakin PWM–pulssisuhteen arvoilla laitteesta alkoi kuulua voimakasta ääntä.

Ongelma ratkaistiin reaalilukujen muunnostaulukolla. Muunnostaulukkoon kerättiin kahden kokonaisluvun muodostamia vastinpareja niin, että haitallista ääntä ei syntynyt. Tämän jälkeen ohjaukseen valittiin aina lähin lukupari. 

Kuva 9. Reaaliluvusta PWM–pulssiksi taulukon avulla.

Tulopinni

Kun pinni on määritelty tuloksi (Input), sen tilaa eli pinniin vaikuttavaa jännitettä, voidaan lukea ohjelmasta käsin. Yleensä mikro-ohjaimet sisältävät nk. sisäisen ylösvetovastuksen, jonka avulla ohjaimen pinnissä on jännite, eli se on vedetty ”ylös”.

Kuva 10. Pinni asetettu tuloksi ja ylösvetovastus kytketty.

Kuvassa prosessorin tulopinniin on liitetty 5V:n jännite sisäisen vastuksen kautta. Kun ulkoinen katkaisija on auki, vaikuttaa pinniin 5V:n jännite. Kun katkaisin on painettuna, pinnin jännite on nolla. Tällaisella ylösvetovastuksella on mahdollista toteuttaa hyvin helposti painikkeisiin perustuva käyttöliittymä. 

Analogi/Digitaali-tulo 

Joissakin prosessorityypeissä on sisäänrakennettu AD-muunnin. Tällä muuntimella voidaan pinniin kytketty jännite muuntaa prosessorin ymmärtämään digitaaliseen muotoon. Prosessori vertaa pinniin vaikuttavaa ulkoista jännitettä omaan referenssijännitteeseensä. Saatu tulos ilmoitetaan kokonaislukuna, joka riippuu siitä, kuinka tarkka AD-muunnin on. Käytännössä sisäisten AD–muuntimien tarkkuus on alle 10-bittiä. AD-muuntimen tarkkuus ja näytteenoton nopeus ovat toisistaan riippuvaisia. Mitä nopeampi muunnosaika halutaan, sitä huonompi on resoluutio eli erottelutarkkuus. 

AD–muuntimen ohjaus on oma kokonaisuutensa, johon liittyy myös saadun arvon digitaalinen suodatus. Tähän digitaaliseen signaalin suodatukseen palataan säätö-osuudessa. Yleensä mikro-ohjaimessa on vain yksi AD–muunnin, joka kuitenkin voidaan kytkeä useampaan jalkaan. Tällöin AD–muunninta voidaan multipleksoida. 

AD–muuntimen lukunopeus liittyy paitsi siihen, onko se jaettu usealle pinnille, myös halutusta tarkkuudesta. Huonompi tarkkuus merkitsee yleensä nopeampaa muunnosta.

Keskeytyskäsittelijä

Kun keskeytys sattuu, prosessori lopettaa senhetkisen toimintansa ja suorittaa keskeytysaliohjelman. Keskeytyksen lähde voi olla ulkoinen eli prosessorin pinni tai sisäinen. Sisäinen keskeytyksen lähde voisi olla esimerkiksi laskurin ylivuoto. Jos laskuri on kytkettynä prosessorin kiteeseen, saadaan kello. Tällöin puhutaan kellokeskeytyksestä (esim. Timer0 tai Timer1). Muita sisäisiä keskeytyksenlähteitä voisivat olla vahtiajastin tai käyttöjännitettä seuraava Power Down -piiri.  

Keskeytyskäsittelyä käsitellään tarkemmin ohjelmointiesimerkkien avulla.

Watch Dog Timer (vahtiajastin)

Vahtiajastimella pyritään takaamaan se, ettei prosessori jää syystä tai toisesta jumiin. Vahtiajastimella on esimerkiksi AVR:ssä oma sisäinen 1 MHz:n kello, joka jatkuvasti kasvattaa laskuria. Jos laskurin arvoa ei käydä riittävän usein ohjelmallisesti nollaamassa, laskuri täyttyy ja aiheuttaa prosessorin resetin eli uudelleenkäynnistyksen.

Brown Down Detector (Power Down/Low Voltage Indicator)

Käyttöjännitteen katkeaminen voi olla laitteiston kannalta hyvin kriittinen tapahtuma. Tämän takia sulautetuissa järjestelmissä on usein vakiona käyttöjännitteen seuraaja. Jos käyttöjännite laskee alle määritellyn rajan, prosessori suorittaa keskeytysaliohjelman. Keskeytysaliohjelman avulla laitteisto pyritään saamaan mahdollisimman järkevään tilaan. Esimerkiksi lähtöportit alustetaan halutuiksi ja kriittiset tiedot pyritään tallentamaan haihtumattomaan (esim. EEPROM) muistiin yms.

FailSafe–turvatilatoiminto

Tärkeä asia, joka täytyy ottaa huomion jo suunnittelun alkuvaiheessa, on FailSafe-toiminto. Vikatilanteessa täytyy ohjaimen mennä johonkin ennalta määriteltyyn ja turvalliseen tilaan. 

Tämä tarkoittaa usein myös sitä, että mikro-ohjaimen ohjelmisto ja ympäröivä elektroniikka suunnitellaan luonnollisesti vaarattomaksi. Esimerkiksi räjähdysvaarallisiin tiloihin tarkoitetut ohjaimet eivät saa käyttää energiaa kuin murto-osan vaarattomiin normaalitiloihin suunniteltujen laitteiden energiamäärästä. Toisaalta ohjaimen elektroniikkalevyllä ei saa olla kapasitanssia eli kondensaattoreita kuin tietty enimmäismäärä. Tämä taas hankaloittaa suunnittelua ja asettaa suuria reunaehtoja esimerkiksi kommunikointinopeuksille ja ohjaimen nopeudelle yms.

Joissakin tapauksissa prosessorin pinnien ohjausta ei voida käyttää suoraan laitteen ohjaamiseen, sillä käyttöjännitteen katkeaminen johtaisi hallitsemattomaan tilanteeseen.

Ohjaimiin kannattaa aina lisäksi suunnitella haihtumaton lokitiedosto esimerkiksi ulkoiseen EEPROM–muistiin. Tästä muistista voidaan tarvittaessa lukea viimeiset lokitiedot siinäkin tapauksessa, että mikro-ohjain on vioittunut. Esimerkki: IR/LED-kaukosäädin.
Eräässä projektissa suunniteltiin kuvan mukainen infrapunavalolla toimiva kaukosäädin. Periaate oli, että kun prosessorille kytketään virta, se lähettää pulssisarjan ja lopuksi sammuttaa itsensä. Jotta lähetysmatka saatiin riittäväksi, jätettiin IR-ledin edestä etuvastus pois. Tällöin saatettiin lähettää voimakkaita, mutta lyhytkestoisia pulsseja.  Sammuneena prosessori ei kuluttanut virtaa, mikä takasi pitkän toiminta-ajan ilman pattereiden vaihtoa. Kuvassa on kytkennän periaatteellinen kytkentä. 

Kuva 11. IR-ledin ongelma.

Normaaliolosuhteissa prosessori käynnistyy, kun virtakytkin suljetaan. Prosessori alustaa itsensä ja lähettää lyhyitä ja voimakkaita IR-pulsseja. Ongelma syntyi, kun paristojen teho alkoi vähetä. Paristojen tehon vähennyttyä prosessori käynnistyi aluksi normaalisti, mutta kun IR-led kytkeytyi päälle, käyttöjännite laski äkillisesti ja prosessorin toiminta pysähtyi. 

Ongelma syntyi, koska lähtöportit oli toteutettu CMOS-tekniikalla. Tässä tekniikassa lähdöt jäivät siihen tilaan, mikä niillä oli prosessorin lopettaessa toimintansa eli ”auki”-tilaan. Edes paristojen vaihtaminen ei auttanut, sillä virtojen kytkemisen jälkeen käyttöjännite Vcc ei päässyt koskaan nousemaan riittävän korkealle, sillä IR-led kulutti auki ollessaan liikaa virtaa. 

Ratkaisu löytyi lopulta käyttöjännitteen ilmaisimesta (Low Voltage Indicator tai Burn Down Detector). Kun käyttöjännite laski, prosessori sulki välittömästi kaikki lähtönsä.

 Ohjelmointiliityntä

Oleellista sulautettujen järjestelmien ohjelmoinnissa on, että ohjelma tehdään, tarkistetaan, käännetään, linkitetään ja muutetaan lopulta koneen ymmärtämään muotoon PC:ssä. Vasta kun kaikki ohjelman tekemisen vaiheet ovat valmiit, ladataan ohjelmakoodi prosessorin muistiin. 

Kuva 12. SPI–ohjelmointiliityntä.

Hyvä puoli AVR-prosessoreissa on niiden helppo ohjelmointiliityntä. Yksinkertaisimmillaan se koostuu vain muutamasta vastuksesta. Käytännössä ohjelmointi onnistuu ilman vastuksiakin, mutta niiden käyttö on luonnollisesti suositeltavaa. Dontronix käyttää PC:n rinnakkaisporttia, joten sarjaliikenneportti jää vapaaksi. 

FLASH-ohjelmamuisti

Kun ohjelma on valmiiksi käännetty ja linkitetty, se ladataan prosessorin FLASH-muistiin (ei vakiintunutta suomenkielistä termiä). FLASH–muistiin voidaan ladata tietoa irrottamatta prosessoria järjestelmästä. FLASH-muisti on lukutyyppistä eli siihen ei ohjelman suorituksen aikana voi kirjoittaa uutta tietoa. Muisti toimii periaatteessa niin, että eristeen sisällä on varattu ”kelluva hila”. Hilan jännite vaikuttaa siihen, pääseekö virta muistikennon läpi. Kelluva hila varataan tuomalla ohjainhilaan riittävän korkea jännite, joka ylittää eristeen eristyskyvyn ja varaa kelluvan hilan. 

Kuva 13. FLASH–muistikennon perusidea.
Mikroväylät

Prosessori tarvitsee usein ympärilleen erilaisia ulkoisia lisäpiirejä ja antureita, kuten AD–muuntimia, EEPROM-lisämuistia jne. Nämä lisälaitteet liitetään yleisesti kolmella perusväylällä, jotka ovat:

SPI–väylä. Tämä väylä käyttää perusmuodossaan viittä johdinta, jotka ovat GND, Chip Select, MOSI (Master Out Slave In), MISO (Master In Slave Out) ja CLOCK. Väylä on alun perin Motorolan kehittämä synkroninen Master/Slave-väylä. AVR-prosessori käyttää SPI–väylää prosessorien ohjelmointiin.

I2C–väylä. I2C–väylä käyttää perusmuodossaan kolmea johdinta, jotka ovat CLOCK, DATA ja GND. Jokaisella erillisellä laitteella on oma tunnuksensa, jonka kolme alinta bittiä voi yleensä valita. Joskus käytetään Chip Select -johdinta erottamaan samanlaiset piirit toisistaan.

1–Wire -väylä. Uusin tulokas mikroväylärintamalla on yksijohdinväylät (MAXIM). Tämä on hieman harhaanjohtava nimi, sillä 1-Wire -väylä tarvitsee DATA-johtimen lisäksi GND-johtimen. Väylän laitteet voivat ottaa käyttöjännitteensä suoraan väylästä. Kommunikointi on kuitenkin paljon hankalampaa kuin kahdella edellisellä, joten useat ohjelmointiympäristöt tukevat suoraan valmiilla aliohjelmilla erilaisia antureita. 

Yhden valmistajan de facto -standardit

Monet anturivalmistajat käyttävät omia digitaalisia mikroväyläratkaisuja, jotka saattavat sähköisiltä ominaisuuksiltaan olla samankaltaisia, mutta protokollaltaan täysin toisistaan poikkeavia. Yksi esimerkki voisi olla Stegmannin absoluuttiantureiden käyttämä SSI-protokolla, joka on sähköiseltä toiminnaltaan RS485–yhteensopiva, mutta protokollaltaan Master/Slave-tyyppinen. Master ”kellottaa” pulssia anturille, joka vastaa lähettämällä 16-bittisen asentoinformaation. 

Hyödyllisiä termejä

Emulaattori on ohjelma, joka matkii eli emuloi oikean prosessorin toimintaa. Emulaattori, kuten AVRStudio, toimii PC:ssä, joten ohjelma ei oikeasti lue ja kirjoita prosessorin portteihin. In Chip Emulator  Jos ohjelmaa halutaan oikeasti ajaa prosessorissa sekä samalla esimerkiksi askeltaa ja tutkia prosessorin rekistereitä, pitää käyttää prosessorissa tapahtuvaa emulointi eli Back Ground Debuggeria. Esimerkiksi jotkut AVR-prosessorit tukevat JTAG-rajapintaa, jolla voidaan tutkia reaaliaikaisesti prosessorin toimintaa. Ohjelmaa voidaan esimerkiksi askeltaa ja tutkia oikean prosessorin porttien tiloja. Aikanaan ohjelmat ”poltettiin” prosessoreiden ohjelmamuistiin erillisellä prommeriksi kutsutulla laitteella. Uusimmissa prosessoreissa ohjelman poltto tapahtuu prosessorin ollessa kiinni järjestelmässä, joten prommerien käyttö on jäämässä tuotekehitysvaiheessa pois. Jos tuote menee sarjatuotantoon, voi tulla kysymykseen prosessorien polttaminen valmiiksi ennen liittämistä järjestelmään. Jos prosessorin ohjelmaa ei esimerkiksi haluta uudelleen ohjelmoida, käytetään nk. kertaohjelmoitavia prosessoreja (OTPC = One Time Programmable Controller).

Peruselektroniikkaa

Kuva 14. Perusasioita käytännön elektroniikasta.

Peruskäsitteitä ja termejä 

Sulautettujen järjestelmien elektroniikkaan liittyy muutamia erityispiirteitä, jotka poikkeavat yleisemmästä analogiaelektroniikasta. Tässä yhteydessä käsitellään vain kaikkein yleisimmät tapaukset ja kytkennät, joihin törmätään aivan suunnittelun alkuvaiheissa.

Hankalammat asiakokonaisuudet, kuten häiriösuojaus, piirilevyjen suunnittelu, pintaliitostekniikka, erikoispiirit, taajuussuodatukset jne. ohitamme.
Mils (milli Inch). Elektronisten komponenttien perusmittayksikkö on käytännössä tuuman tuhannesosa eli mils. Esimerkiksi piirilevyn läpi juotettavan ruuviliittimen jalkojen väli on 200 mils (5.2 mm). Piirikomponenttien jalkojen väli on yleisesti 100 mils. Hyvä mils-mitta on piikkirima. Piikkiriman jalkojen väli on 100 mils. On olemassa myös metriperustaisia mittoja, mutta käytännössä de facto -standardi on mils.

PCB eli piirilevy. Elektroniset kytkennät tehdään yleensä piirilevylle. Piirilevyä tarkastellaan yläpuolelta ja yksipuolisessa piirilevyssä kuparipuoli on piirilevyn ”toisella” puolella. Komponentit ovat yleensä joko pintaliitoskomponentteja SMD-tyyppisiä (Surface Mounted Device) tai läpijuotettavia DIL-tyyppisiä (Dual In Line). 

Pakkausten jalkojen numerointi alkaa komponentin päältä katsottuna vasemmalta ylhäältä. Tätä merkitään usein pisteellä tai kuopalla, joka on piirikotelon vasemmassa ylänurkassa. 

Kuva 15. Yksipuolisen piirilevyn perustermejä.

Piirilevyn pintaan painettuja komponenttikuvioita kutsutaan silkkipainokuviksi (Silk Print). Piirilevyn pinnalle kuparisia johteita suojaamaan levitettyä massaa kutsutaan maskiksi (Mask). Harrastelijat ja prototyypin rakentajat suosivat yleensä yksipuolisia (One Side) piirilevyjä, mutta lopulliset tuotteet tehdään yleensä monikerroslevylle, jossa kerroksia voi olla useita. 

Piirikaavio (Shematic) sisältää piirin loogiset kytkennät.  Yleensä suunnittelussa edetään niin, että ensin tehdään piirikaavio, josta aletaan muokata todellista piirilevyä. Toisinaan suunnittelija tekee pelkän piirikaavion ja valitsee komponentit, mutta lopullisen piirisuunnittelun (lay outin) suorittaa joku toinen henkilö. Jos kyseessä on hyvin yksinkertainen kytkentä, piirikaavion voi ohittaa ja suunnittelija saattaa tehdä suoraan pelkän PCB-levyn.

Kuva 16. Yksinkertainen PCB–kokeilulevy.

Piirinsuunnitteluohjelmistoja on hyvin monenlaisia. Teollisuudessa yleisin lienee PADS. Harrastelijoiden suosima on esimerkiksi EagleCad-ohjelma, jonka voi imuroida ilmaiseksi netistä. Ilmainen lisenssi koskee vain ei-kaupallista -käyttöä. Tämän kurssin harjoituslevyt ja pienet projektit on piirretty suoraan PCB-levyiksi DraftCad-ohjelmistolla. Se on edullinen, joskin hieman karu ohjelma.

Kuva17. Yksipuolinen piirilevy kuparipuolelta katsottuna.

Juotoskohtia, joihin piirien jalat juotetaan ja jotka jätetään ilman suojaavaa maskia, kutsutaan tassuiksi (PADS). Yleensä läpijuotettavan komponentin ykkösjalan juotos on neliönmuotoinen ja poikkeaa siten muista jaloista. 

Kun piirilevy on suunniteltu, se muunnetaan yleensä GERBER–tiedostoksi. Tämä tiedosto lähetetään piirilevytehtaalle. Myös muita standardeja on olemassa, mutta yleisin on juuri edellä mainittu. GERBER–standardeja on kuitenkin muutama, (yleisin RS-274X, X = Extended ), joten kannattaa varmistua, että vastaanottaja todella pystyy avaamaan lähetetyn tiedoston. Gerber–tiedostojen selaamiseen on olemassa omia ohjelmia. Näitä kutsutaan CAM–ohjelmiksi (Computer Aided Manufacturing). Niillä voi siis selata GERBER–tiedostoja.

Piirikomponentteja on kahta perustyyppiä, passiivisia ja aktiivisia. Yleisimmät aktiiviset komponentit ovat esimerkiksi operaatiovahvistimet, muuntimet jne. Passiivisia komponentteja ovat esimerkiksi elektrolyyttikondensaattorit (elkot), vastukset jne. Yleensä komponentit ovat hyvin pitkäikäisiä, mutta tästä ovat poikkeuksena edellä mainitut elkot. Elektrolyyttikondensaattori ei ole ikuinen komponentti, joten suunnittelussa on otettava huomioon laitteen käyttöikä. Elkot ovat myös polaarisia eli niiden kytkentä on tarkistettava huolellisesti. Väärinpäin kytketty elko saattaa räjähtää, joten tiettyä varovaisuutta on noudatettava.

Yleensä polaaristen komponenttien (elkot, ledit) korkeampaan potentiaaliin kytkettävä jalka on jätetty pidemmäksi. Piirrosmerkissä korkeampi potentiaali on merkitty valkoisella laatikolla, miinusmerkkinen potentiaali mustalla.

Elkojen lisäksi sulautetuissa järjestelmissä käytetään yleisesti kahta muutakin kondensaattorityyppiä, tippatantaaleja (kellokiteen yhteydessä noin 23-27 pF) sekä nopeita keraamisia 100 nF (kerkoja) nopeaan häiriönpoistoon (ainakin juuri ennen virtasyöttöä).

Massavastuksia käytetään rajoittamaan virtaa ja suojamaan esimerkiksi PC:n ohjelmointiliityntää. Toisinaan tarvitaan tarkempia vastuksia esimerkiksi operaatiovahvistinkytkentöihin, kuten instrumentointivahvistin. Tarkkuutta vaativissa tapauksissa joudutaan käyttämään metallikalvovastuksia. 

High Impedance (suuri sisääntulovastus). Jos useita laitteita kytketään samaan väylään rinnakkain, täytyy laitteiden sisääntulojen olla suuri-impedanssisia. Erilaisten piirityyppien kohdalla on oltava tarkkana siinä, minkälaisia lähtö/tulo-impedansseja piirit edustavat. Yleisesti käytetään termiä TTL-tasoinen signaali, kun kuvataan esimerkiksi prosessorin pinnien käyttöjännitetasoa (esimerkiksi nolla ja +5V). Tätä ei saa sekoittaa yleisesti TTL-piireihin (Transistor To Transistor). TTL–piirit kuluttavat kohtuullisen paljon virtaa, eikä niitä voi kytkeä mielivaltaisia määriä keskenään. 

CMOS–logiikka kuluttaa virtaa vain, kun piirin tila vaihtuu, mutta on altis staattiselle sähkölle. CMOS–logiikka ei kuormita lähtö- tai tulotasoja silloin, kun signaalin tila ei muutu, joten useita laitteita on helppo liittää suuriksikin kokonaisuuksiksi. Edellisten lisäksi on vielä suuri joukko niiden yhdistelmäpiirejä, joille on ominaista nopeus, hyvä tehonsyöttökyky tai kestävyys staattiselle sähkölle. Tietoja ko. piirityypeistä löytyy alan oppikirjoista (esimerkiksi: Vesa Volonen, Analoginen elektroniikka, Komponentit ja peruskytkennät).

AVR–opetusprosessorin vaatima elektroniikka

AVR–opetuslevylle on toteutettu muutama yksinkertainen peruskytkentä. Nämä ovat tehonsyöttö, oskillaattori, RS232–sarjaliikennemuunnin sekä ohjelmointiliityntä.

Kuva18 . Opetuslevy.

Tehonsyöttö

Tehonsyöttö on toteutettu 7805-regulaattoripiirillä. 78 viittaa piirisarjaan, 05 jännitteeseen, joka on siis +5 volttia.

Kuva 19. Opetuslevyn tehonsyöttö 7805.
Tehonsyötössä on käytetty tasasuuntausdiodia sekä muutamaa elektrolyytti-kondensaattoria piirin molemmin puolin. Kondensaattorien käyttö on tärkeää, sillä piiri saattaa alkaa värähdellä ilman ko. komponentteja. Yleisesti ottaen elkot ovat piirin heikoin lenkki, sillä elkot ovat nk. märkiä komponentteja, jotka saattavat ”kuivua” ilman käyttöä. Ne eivät myöskään kestä ylijännitettä tai väärinpäin kytkemistä. Elkot ovat melko epälineaarisia ja hitaita, joten niiden käyttö on perusteltua lähinnä siksi, että ne varaavat levylle hieman energiaa ja ovat halpoja. Opetuslevylle riittää hyvin muutama 20-100 F. elko molemmille puolille regulaattoria.

Kideoskillaattori

Kideoskillaattori tarvitsee rinnalleen muutaman pienen (22-27 pF) kondensaattorin. Opetuslevyllä käytetään noin 4 MHz:n kidettä.

Kuva 20. Kideoskillaattori.

Oskillaattoripiiri kytketään prosessorin XTAL–pinneihin. Kiteen sijasta voidaan käyttää valmiita oskillaattoripiirejä. Oskillaattoripiiri sijoitetaan mahdollisimman lähelle prosessoria. Piiri on kohtuullisen herkkä, joten pelkästään sormeilemalla piirin kantoja huolimattomasti piiri saattaa lakata toimimasta.

Oskillaattori on suuri häiriölähde, joten on paikallaan lisätä häiriönpoisto-kondensaattoreita lähelle kidettä. Normaalisti muutaman MHz:n kide ei aiheuta RF-taajuisia häiriöitä, joista pitäisi olla huolissaan. RF-taajuudet alkavat vakavasti haitata vasta GHz:n taajuuksilla. Siten suuria häiriöitä aiheutuu esimerkiksi GSM-kännyköistä. Joissakin prosessoreissa oskillaattori on sisäänrakennettuna, eikä ulkoista oskillaattoripiiriä tarvita. 

Reaaliaikakello

Jos tarvitaan tarkkaa ajanmittaamista, piiriin on liitettävä ulkoinen reaaliaikakello. Pelkkä kiteeseen nojaava ajanmittaus ei riitä. Kellopiirejä on useita, ja ne käyttävät yleensä jotakin mikroväylää kuten i2c:tä.

Dontronix 006 -ohjelmointiliityntä

Ohjelmointiliityntänä käytetään kaikkein yksinkertaisinta tapaa, eli muutamaa PC:n rinnakkaisporttiin liitettyä vastusta ja ohjelmointijohtoa. Tässä opetuslevyssä käytetty tapa on nimetty Dontronix 006:ksi.

Rinnakkaisportin kautta tapahtuva ohjelmointi on nopeaa ja RS232–portti jää vapaaksi ohjelman kokeilua ja koodin testausta varten.
Ohjelmointiliityntä tarvitsee vain neljä vastusta (esimerkiksi 230-470 ohmia). Maat on kytketty yhteen ilman suojavastusta. Muunkinlaisia ohjelmointiliityntöjä on olemassa. Niitä tarvitaan etenkin silloin, kun PC:n rinnakkaisportit eivät pysty syöttämään riittävää virtaa piirin FLASH–muistin ohjelmoimiseksi. Jos prosessorin sisäistä toimintaa halutaan tarkastella (In Circuit Debugging) ohjelman ajon aikana, tarvitaan luonnollisesti monipuolisempi ohjelmointi/debuggaus-liityntä (JTAG). Tässä yhteydessä asia ohitetaan.

SPI-ohjelmointi toteutetaan nk. Master/Slave-protokollalla. PC on Master ja prosessori Slave. Opetuslevyllä ko. SPI-protokolla toimii vain ohjelmoinnissa, muissa kehittyneemmissä prosessorimalleissa kovolle poltettua SPI-lohkoa voidaan käyttää kaksisuuntaisena mikroväylänä ja kommunikoida oheislaitteiden kanssa.

Sarjaliikenneportti RS232

RS232–sarjaliikennekommunikointi tarvitsee toimiakseen piirin, joka muuntaa prosessorin käyttämän TTL–tasoisen ( 0..+5V) signaalin RS232–tasoiseksi (-12V .. 0V .. +12V). PC:n kanssa kommunikoidessa kannattaa käyttää 9600 baud, parity none, 8 bit, asetuksia. Prosessorissa käytetään hieman halvempia kiteitä, jotka eivät ole tarkasti ottaen 4MHz. RS-kommunikoinnissa sallitaan pieniä virheitä (n. 5%:iin asti), joten tästä ei normaalisti pitäisi olla haittaa. Joissakin prosessorimalleissa sarjaliikennekelloa on lisäksi mahdollisuus asetella tarpeen mukaan.

RS232–piiri tarvitsee toimiakseen muutaman kondensaattorin. Normaalissa Maxin 232 piirissä on 20 jalkaa ja kaksi RS232-lähtöä ja -tuloa. Vain toinen on evaluointilevyllä käytössä. Jotkin piirit ovat tarkkoja siitä, että käyttämättömät tulot on sidottava maihin. Toiset piirit eivät ole tämänkään suhteen kovin tarkkoja. Lähtöjen ja tulojen kytkentä on syytä tarkistaa, ettei ongelmia synny. Piirien välillä on eroja, esimerkiksi vaadittavat kondensaattorit vaihtelevat 0.1 – 1 F välillä. Piirin kestävyyden kannalta kannattaa käyttää esimerkiksi muovisia kondensaattoreita elkojen sijasta.

Vaihtoehtoja RS232-tasonmuuntimiksi on olemassa useita. Esimerkiksi RS233–piiri tarvitsee toimiakseen vähemmän kondensaattoreita. Reikälevylle suunniteltaessa tämä on huomionarvoinen seikka. Toisaalta RS233–piiri maksaa kaksi kertaa enemmän kuin RS232. Kuvassa on perusidea RS232–kommunikoinnista. RS2323-kommunikointi on kaksisuuntaista ja alun perin tarkoitettu kahden laitteen väliseen kommunikointiin (käännetty kaapeli). RS2323–väylää käytetään (suora) silti myös pienissä verkoissa, joissa on muutamia laitteita. Siirtoetäisyydet ovat kuitenkin maltillisia (kymmeniä metrejä).

Kuva 21. RS232–OneToOne -kommunikointi.

Opetuslevyillä on eräänä projektina RS232/TTL-muuntimen teko. Tätä piiriä voi käyttää esimerkiksi silloin, kun prosessorin PCB-levyllä ei ole valmista RS232-liityntää.

Varsinainen verkkokommunikointi kannattaa kuitenkin toteuttaa RS485–piirillä. Tällä piirillä jännitteet +5V .. 0V ..-5V. RS485 (tai 422) on suunniteltu pidemmille siirtomatkoille. Sen ongelmana on se, että se ei ole Full Duplex –tyyppinen eli vain yksi laite voi kerrallaan kirjoittaa väylään. Tämä tarkoittaa sitä, että väylä vaatii jonkinlaista protokollaa. Laittamalla kaksi RS485–muunninta saadaan aikaan samantapainen kaksisuuntainen kommunikointi kuin RS232–muuntimilla. Esimerkiksi Macintosh käyttää omissa tuotteissaan RS485–tasoisia signaaleja.

RS485–muunnospiirejä voidaan käyttää myös moneen muuhunkin tarkoitukseen, joista esimerkiksi SSI-protokolla on hyvin tunnettu. SSI–protokollalla keskustellaan absoluuttiantureiden kanssa. Näin saadaan helposti pitkiä siirtoteitä.

RS485-/TTL–muuntimilla voidaan toteuttaa muitakin kommunikointiin liittyviä sovellutuksia. Perusmuodossaan verkko toimii kohtuullisen hyvin, mutta häiriöalttiissa ja pitkissä tai nopeissa yhteyksissä väylää on muokattava erillisillä vastus- jne. komponenteilla.

Master/Slave-RS485 –sarjaliikenne

RS485/TTL-muunnoskortti löytyy tarvittaessa projektisarjana. Siitä on hyötyä, jos haluaa esimerkiksi kokeilla SSI–anturin (absoluuttianturi) lukemista tai rakentaa pienen yksinkertaisen RS232/RS485-muunninpiirin.

Kuva 22. RS485–piireillä toteutettu verkko.

RS485–standardi on kuvaa monipuolisempi. Se sisältää muutamia lisäkomponentteja, kuten päätevastuksia jne. Näillä komponenteilla parannetaan häiriönsuojausta, estetään signaalin heijastumista ja parannetaan verkon nopeutta ja luotettavuutta. Iso puute RS485–standardissa on, että se ei sisällä mitään protokollaa. Jos halutaan hallita verkkoa, jossa on paljon älykkäitä laitteita, tarvitaan edistyneempää verkkoarkkitehtuuria ja kunnollinen protokolla. Tällaisia teollisuuden kenttäväyläratkaisuja ovat esimerkiksi: LON, CAN , HART, Profibus, Field bus Fundation, Home Net, Linet, Ethernet jne.

Tässä yhteydessä ne joudutaan ohittamaan, mutta mainittakoon, että vain Field Bus Foundation (FF) soveltuu vaativien hajautettujen reaaliaikasäätöjärjestelmien pohjaksi. FF–verkkoprotokolla voi taata sen, että mittausarvot saapuvat mittarilta säätimelle tietyssä ennaltamääritellyssä ajassa.

Kenttäväylät ovat nopeasti kasvava ja yleistyvä osa-alue, jonka avulla voidaan siirtää enemmän ”älyä” teollisuuden kenttälaitteisiin. Niissä on yleensä joko Master/Slave-protokolla tai jonkinlainen kilpavarausprotokolla. Sähköisiltä ominaisuuksiltaan ne saattavat olla samanlaisia kuin esimerkiksi RS485, mutta ratkaisevaa on protokollien eroavaisuudet. Tässä yhteydessä ei tähän mielenkiintoiseen asiakokonaisuuteen voida paneutua tämän syvällisemmin.

Analogi/Digitaali–muunnin (A/D)

Opetuslevyllä ei ole AD-muunninpiiriä, mutta useissa prosessoreissa on nykyaikana sisäänrakennettu AD–muunnospiiri. Yleisesti ottaen sisäänrakennetut piirit ovat kohtuullisen huonoja, ja esimerkiksi 10-bittisen AD–muuntimen tarkkuudesta voi melko huoletta poistaa yhden tai kaksi alinta bittiä. 

Joka tapauksessa AD–muuntimen referenssijännitettä sekä mittaussignaalia pitää alipäästösuodattaa. Datalehdillä on yleensä peruskytkennät suodatuksesta. Tyypillisesti niissä suositellaan kelojen käyttöä, mutta käytännössä kelat usein jätetään pois. Kehittelyvaiheessa yleensä selviää suodatustarve. Joissakin prosessorimalleissa (esimerkiksi PIC-prosessoreissa) on sisäinen jännitereferenssi. Tämä on erittäin hyödyllinen piirre, sillä ulkoista jännitereferenssiä ei silloin tarvittaisi lainkaan.

Yleensä kumpaankin tarkoitukseen soveltuu samantyyppinen alipäästösuodatus. Komponenttien arvot sen sijaan vaihtelevat mitattavan signaalin ja prosessorin AD-muuntimen tyypin mukaan. Yleisiä sääntöjä ei ole, sillä esimerkiksi AD–muuntimet päästävät lävitseen erilaisen määrän virtaa. Yleisesti ottaen on sitä parempi, mitä suurempi on AD–muuntimen tuloimpedanssi eli mitä vähemmän itse mittaus vaikuttaa mitattavaan signaaliin. 

Mitattavan signaalin suodatinalgoritmit vaihtelevat hyvin hankalista (kuten Kalman filttereistä) hyvin yksinkertaisiin. Mielenkiintoinen suodatintyyppi ovat epälineaariset algoritmit. Näissä otetaan esimerkiksi viisi näytettä, joista suurin ja pienin hylätään ja kolmesta keskimmäisestä otetaan keskiarvo. Nämä suodatinalgoritmit ovat helppoja toteuttaa ohjelmallisesti, mutta niiden matemaattinen käsittely (esimerkiksi taajuustasossa) on hankalampaa. 

Kuva 23. AD–muuntimen mittaussignaalin suodatus.

AD–muuntimen referenssijännitteen vaihtelu ei ole aina katastrofaalinen. Jos käytetään esimerkiksi potentiometriä kulman mittaukseen ja potentiometrin syöttöjännite riippuu suoraan referenssijännitteestä, muuttuvat molemmat samaan tahtiin ja mittaus pysyy riittävän tarkkana.

Multipleksointi

Yleensä sisäiset AD–muuntimet toimivat nk. multiplekseri-toiminnalla. Tämä tarkoittaa sitä, että prosessorin sisällä on vain yksi AD–muunnoslohko, joka kytketään sisäisesti useisiin portteihin. Tämä on otettava huomioon, jos halutaan mitata useita nopeita analogiasignaaleja samanaikaisesti. Atmelin piirit käyttävät yleensä multiplekseri-toimintaa.

Siltakytkentä

Yksipuolinen tehonsyöttö aiheuttaa sen, että oppikirjoissa esitettyjä perusratkaisuja ei yleensä voida käyttää. Esimerkkinä voivat toimia yleiset Wienin siltaan perustuvat anturit. Näitä ovat esimerkiksi venymäliuska- tai paine-ero-anturit. Kuvassa on esitetty yksi yleisesti käytössä oleva tapaus eli siltakytkentä. Jännitteen ero välillä A - B muuttuu vastuksen muutoksen seurauksena. 

Kuva 24. Yksi Wienin siltakytkentä.

Usein ko. kytkentä vaatii toimiakseen 5V:n sijaan vakiovirransyötön. Jännite-ero välillä A – B saattaa olla hyvin pieni, esimerkiksi vain muutama mV. 

Kuva 25. Erovahvistimen kytkentäidea oppikirjasta.

Oppikirjaratkaisu saattaisi olla kuvassa esitetty. Ensimmäinen aste muuttaa signaalin A – B välille 0..5V. Säätövastusta tarvittaisiin lähtötason asettelemiseen. Ensimmäisen vaiheen etuvastusten tulisi olla riittävän suuria, muuten sisääntuloimpedanssi jäisi liian pieneksi. Ensimmäisessä asteessa siis muunnettaisiin sillalta saatava erojännite tietylle tasolle ja toisessa vaiheessa se vahvistettaisiin.

Toinen aste toimii takaisinkytkettynä invertoituvana vahvistimena. Välille asetetut vastukset nopeuttavat piirin toimintaa ja parantavat vahvistimen sisääntuloimpedanssia. Piiri on toteutettu nk. One Rail -operaatiovahvistimilla, jotka pystyvät käyttämään yksipuolista tehonsyöttöä. Piiri on oppikirjakytkentä ja siinä on yksi heikko puoli: se ei toimi. Kytkennän ensimmäinen vaihe muuttaa kyllä erosignaalin välille 0..5V.  Jotta vahvistimen toinen vaihe toimisi, jännitteen tulisi kuitenkin olla negatiivinen, sillä toinen vaihe, jossa varsinainen vahvistus suoritetaan, on invertoiva.

Vahvistin kyllä toimisi kaksipuolisella jännitteensyötöllä. Tämä sama kaksipuolisen jännitesyötön puuttuminen vaivaa useita oppikirjaesimerkkejä. Kunnollisen kaksipuolisen  tehonsyötön rakentaminen on yleensä kallis ratkaisu (paitsi, jos laite toimii paristoilla). 

Operaatiovahvistin ja yksipuolinen tehonsyöttö

Kun käytössä on vain yksipuolinen tehonsyöttö, kannattaa käyttää erityisesti siihen tarkoitettuja operaatiovahvistinpiirejä. Näitä kutsutaan One Rail –tyyppisiksi. Niille on ominaista, että ne pystyvät syöttämään jännitteitä, jotka ovat lähes syöttöjännitteen tasoilla. Tyypillisesti ”tavalliset” operaatiovahvistimet hukkaavat sekä jännitesyötön ylä- että alapäästä n. voltin suuruiset kaistat. Tämä ei haittaa, jos syöttöjännite on + 10V .. -10V. Jos syöttöjännite on 0V .. 5V, ko. ominaisuudesta tulee jo haitta.

Yleisesti ottaen oppikirjaesimerkit eivät ole kovin hyviä, vaan sulautettujen järjestelmien yhteydessä joudutaan hakemaan muita ratkaisuja. Oppikirjojen kiusallinen piirre on se, että vahvistinkytkennästä puuttuu tietoja. Esimerkiksi maailman yleisin operaatiovahvistin 741:n pinnijärjestys on seuraava.

Kuva 26. 741–operaativahvistimen pinnit.

Pelkästään oppikirjan esimerkkien valossa on hankalaa keksiä, miten nastat 1 ja 5 kytketään (OFFSET). Niitä kun ei aina merkitä oppikirjojen mallikytkentöihin. 741-operaatiovahvistimella toteutettu ei-invertoiva koekytkentä on toteutettu projektilevyllä, joten sen toimintaa voi tutkia käyttäen apuna datalehteä ja yleismittaria.

Operaatiovahvistimissa on eroja ja siksi kannattaa kokeilla useita erilaisia malleja. Toinen yleinen operaatiovahvistin malli on TL082. Tämä malli on pakattu 8-jalkaiseen DIP koteloon (myös SMD-malli löytyy) ja se sisältää kaksi vahvistinpiiriä. Se ei tarvitse nollatilan asetusta, vaan asettaa nollatilansa itse.

Kuva 27. TL082-operaatiovahvistimen jalkajärjestys.

Tällä perusvahvistimella voidaan toteuttaa lukuisia kytkentöjä. Se ei kuitenkaan ole nk. One Rail -vahvistin, joten hyötysignaali leikkautuu lähellä syöttöjännitteen rajoja. 

Operaatiovahvistinkytkennät

Analogiaelektroniikassa vahvistinkytkennöissä on suurempi valinnan vapaus kuin sulautetuissa järjestelmissä. Usein voidaan käyttää halpoja peruskomponentteja ja oppikirjakytkentöjä. Sulautettujen järjestelmien kohdalla tehtävän reunaehdot liittyvät usein tehonsyöttöön, tehonkulutukseen, lineaarisuuteen ja kytkennän helppouteen. 

Vaihtuvan äänisignaalin vahvistaminen ja jatkuvan mittaussignaalin vahvistaminen ovat myös eri asioita. 

Tätä kirjoitettaessa mikro-ohjainten tehonsyöttö on yleisesti 0..5V. Tulevaisuudessa jännitteet ja tehontarve tulevat luultavimmin tippumaan aluksi 3.3V:iin ja myöhemmin vieläkin alemmaksi.

Kaksipuolinen tehonsyöttö helposti

Kaksipuolisen tehonsyötön järjestäminen onnistuu helpoimmin, jos käytössä on paristoilla toimiva laite. Monissa itseopiskelulaitteissa operaatiovahvistinkytkennät on toteutettu juuri tällä tavalla.

Kuva 28. Kaksipuolinen tehonsyöttö kahdella paristolla.
Vahvistinpiirejä saa toki kaupan hyllyltä, mutta ne ovat kalliita. Siksi vahvistimen tutkimiseen kannattaa varata hieman aikaa ja vaivaa. Jos halutaan vahvistaa erosignaalia, kuten juuri edellä esitettyä Wienin siltakytkentään perustuvaa erosignaalia, kannattaa ehkä käyttää valmiita instrumentointivahvistinpiirejä.

Instrumentointivahvistimen voi luonnollisesti rakentaa itse erilliskomponenteista, mutta tällöin täytyy käyttää melko tarkkoja vastuksia ja suunnittelussa saattaa tulla eteen hyvinkin hankalia vaikeuksia. 

Instrumentointivahvistin on kokonaisuudessaan hyvin laaja alue, joten tässä yhteydessä käsitellään vain helppo perustapaus.
Instrumentointivahvistin
Helpoin tapa vahvistaa erosignaalia on käyttää valmista instrumentointivahvistin-kytkentää. Tällöin vahvistus ja tason siirto hoidetaan muutamalla ulkoisella vastuksella.

Ohessa yksinkertainen venymäliuskavahvistinkytkentä toteutettuna instrumentaali-vahvistimen avulla. 

Kuva 29. Venymäliuskavahvistin, Wienin silta ja vakiovirtageneraattori.

Venymäliuska kytketään liittimeen J1. Regulaattoripiiri (REG1118) hoitaa vakiovirransyötön ja säätövastuksella R5 määritellään vahvistus. Jännitteen syöttö (5 V) otetaan säätimen regulaattorista. Ulostulon jännitetaso määritellään säätövastuksella R3.

Piiri on hankala saada toteutettua yksipuoliselle piirilevylle. Samoin virtaregulaattori on pintaliitoskomponentti, kun taas muut ovat läpijuotettavia komponentteja jne. Jos tarkkuuden ja muiden ominaisuuksien ei tarvitse olla huippuluokkaa, voidaan vakiovirransyöttöpiiri jättää pois. 

Kuva 30. Siltakytkentä ilman vakiovirtakomponenttia.

Prototyyppiin ko. kytkentä kelpaa, mutta esimerkiksi lämpöryömintää, häiriöitä jne. ei ole otettu huomioon millään tavalla. Niihin sekä moniin muihin tyypillisiin tilanteisiin löytyy ohjeita valmistajan datalehdestä. Helpoin tapa on aloittaa Straintech OY:stä ja www -linkistä www.venymaliuska.fi

Relekytkentä

Usein esiintyy tilanne, jossa korkeatehoisia laitteita täytyy ohjata pienitehoisilla sulautetuilla säätimillä. Eräs hyvin paljon käytetty keino jo lennättimen ajoilta ovat relekytkennät. Releitä on karkeasti ottaen kahta tyyppiä: palautuvia ja palautumattomia. 

Palautumattomat jäävät siihen tilaan, johon ne on viimeksi saatettu, kun taas palautuvat asettuvat ohjausvirran katkettua ennaltatunnettuun tilaan. Jos rele on tehty perinteisellä kelatekniikalla, sen käytössä on huomioitava induktio-ilmiö. Eli kun kelasta katkaistaan nopeasti virta, virta pyrkii jatkamaan liikettään, mikä saattaa aiheuttaa suuren jännitepiikin.

Tämän takia kelan rinnalle estosuuntaan on yleensä liitetty diodi. Diodi purkaa kelaan indusoituneen virran. Joissakin kytkintransistorityypeissä on valmiina nk. loisdiodikytkentä. Tällöin transistorin rinnalle ei tarvita ylimääräistä suojadiodia.

Kelan ohjauksessa on hyvä tuntea magneettikäämin ominaisuuksia. Magneettikentän voimakkuus laskee etäisyyden potenssissa, joten kela vetää rautaista sydäntä voimakkaammin puoleensa lähellä sydäntä kuin kauempana. Kelan ohjausvirtaa voidaan siis laskea sen jälkeen, kun liikkuva luisti on kiinni magneettisessa sydämessä. Tänä päivänä relekytkennät korvataan yleensä transistorikytkennöillä.

Transistorikytkennät

Transistoreita ohjataan joko virralla tai jännitteellä. Virtaohjauksessa transistori vahvistaa virtaa, ja riippuu täysin sovellutuksesta millainen transistori kannattaa valita. 

Kokeilulevyllä on käytetty npn–tyyppisiä kytkintransistoreita, joiden virtavahvistus (staattinen) on yli 1000. Kokeilulevyllä transistorit on optoerotettu prosessorista. 

Jänniteohjattuja transistoreja kutsutaan usein FET:eiksi (Field Effect Transistor). Yleisesti FET:it voidaan jakaa ohjauksen näkökulmasta neljään luokkaan:

Normaalisti kiinni


Positiivisella jännitteellä aukaisevat (npn)


Negatiivisella jännitteellä aukaisevat (pnp)

Normaalisti auki

Positiivisella jännitteellä sulkevat (npn)

Negatiivisella jännitteellä sulkevat (pnp)

FET–tyyppisille transistoreille on tyypillistä hyvin suuri tuloimpedanssi. Ne voidaan  kytkeä suoraan prosessorin lähtöpinneihin. Jänniteohjattuja transistoreita on hyvin erityyppisiä, JFET, MOSFET jne. Oleellista on, että FET:in tuloimpedanssi on korkea, mikä tarkoittaa sitä, että transistorin läpi kulkee hyvin pieni virta. Tämä taas tarkoittaa sitä, että transistoria voidaan ohjata suoraan prosessorin jalasta saatavalla jännitteellä. 

FET:in ohjauksessa on otettava huomioon se, että transistori jää siihen tilaan, johon se on viimeksi ohjattu. Kuvassa on esitetty tyypillinen DC-moottorin transistoriohjaus.

DC–moottorin ohjaus 

Yleinen tapaus on DC-moottorin ohjaus. Jos moottoria ohjataan vain yhteen suuntaan, voidaan käyttää kuva mukaista yksinkertaista piiriä. Kuvan transistori sisältää nk. loisdiodin. Ohjauksessa on huomioitava häiriöt, joita vaimennetaan yleensä moottorin napojen välille asetetulla häiriönpoistokondensaattorilla. Samoin on huomioitava, että DC–moottori toimii myös generaattorina. 

Kuva 31. Kuorman ohjaus MOSFET-transistorilla.

Kun moottorin halutaan pyörivän molempiin suuntiin, tarvitaan erilainen lähestymistapa. Kahteen suuntaan pyörivä DC–moottorikytkentä tehdään yleensä nk. H-sillalla (H-bridge). H-nimitys tulee transistorikytkennän muodosta. Kuvassa on esitetty kytkennän perusidea. H-siltoja (esimerkiksi L293D) löytyy kaupan hyllyltä, joten niitä ei yleensä kannata itse suunnitella erillisistä komponenteista. 

Kuva 32. H-bridge DC-moottorin ohjaus.

Siltakytkennällä DC-moottoria voidaan ohjata kahteen suuntaan. Joissakin piireissä, kuten kuvan kytkennässä, on valmiiksi suojadiodit, jotka suojaavat ohjaustransistoreita DC-moottorin aiheuttamilta virtapiikeiltä. DC–ohjaus tuntuu käytännössä olevan hankala asia. Erityisesti virtapiikit häiritsevät prosessorin toimintaa. Käytännössä H-silta kaipaa ympärilleen paljon häiriönpoistokondensaattoreita. Käytännössä piiri saattaa häiritä prosessoria siinä määrin, että piirit täytyy erottaa toisistaan. Yleisesti käytetty tapa ovat erilaiset optoerottimet.

Askelmoottoriohjaus

Askelmoottoriohjauspiirejä on markkinoilla useita. Samoin askelmoottorityyppejä. Yksinkertaisen ohjaimen voi toteuttaa vaikkapa piirillä ULN2803. 

Taajuusmuuntaja

Mielenkiintoinen sovellutus mikro-ohjaimille on taajuusmuuntaja. Taajuusmuuntajalla voidaan ohjata vaihtovirralla toimivia (AC = Alternating Current) moottoreita. Perinteisesti vaihtovirralla toimivat moottorit pyörivät vakionopeudella, mutta taajuusmuuntajan avulla vaihtovirtamoottorin nopeutta voidaan säädellä lähes portaattomasti.

Kaupan hyllystä saatavat taajuusmuuntajat toimivat kaikki samalla periaatteella. Verkkojännite tasasuunnataan ja muunnetaan PWM–moduloinnilla vaihtovirraksi. 

Ohjainjärjestelmän tulee selviytyä kuuden transistorin ohjaamisesta. Taajuusmuuntajan sisältämät piirit ovat saman sukuisia kuin DC–moottoria ohjaavat. Erilaisia piirivaihtoehtoja on useita ja virrat saattavat olla useita satoja ampeereja.

Kuva 33. Taajuusmuuntajan periaatteellinen toiminta.

Kuvassa verkkovirta otetaan vasemmalta, tasasuunnataan ja muunnetaan kuuden tehotransistorin avulla takaisin vaihtovirraksi. Jokaista tehotransistoria ohjataan omalla PWM–pulssillaan.

Taajuusmuuntajan historia Suomessa on komea. Lähtölaukauksen antoi Helsingin metro. Aluksi pioneereja olivat ABB-Strömberg. Erilaisten vaiheiden jälkeen merkittävä vaikuttaja on tätä nykyä vaasalainen Vacon Oyj.

Taajuusmuuntaja voi myös syöttää sähköä takaisin verkkoon. Keskeisimpiä kehityskohteita taajuusmuuntajien maailmassa ovat tällä hetkellä suurnopeusmuuntimet sekä kiristyneet sähkön puhtausvaatimukset. Nykyisillä taajuusmuuntajilla päästään normaalitapauksissa noin 600 krs/min, kun suurnopeusmoottoreilla pyritään yli 10 000 krs/min.

Taajuusmuuntaja pystyy selvittämään virran, jännitteen sekä laskemaan näistä kuluneen tehon ja moottorin antaman teoreettisen momentin. Kun taajuusmuuntaja yhdistetään teollisuuden kenttäväylään, saadaan prosessin ”älykkyyttä” lisättyä ja hajautettua kentälle. Tällä seikalla on tuotannossa merkitystä. Megatrendi sulautettujen järjestelmien kohdalla ovatkin juuri ”älykkäät kenttälaitteet”, jotka pystyvät valvomaan paitsi omaa toimintaansa ja kuntoaan, myös yleisemmin valvomaan koko prosessin toimintaa ja toimimaan joustavasti säätöpiireinä. 

Optoisolointi

Usein on tarvetta erottaa prosessori ja toimilaite sähköisesti toisistaan. Tähän löytyy useitakin erilaisia tekniikoita, mutta yleisimmin käytetään optoisolaattoria eli optoerotinta.

Kuva 34. Optoerotuksen perustoiminta.

Kuvassa on optoerotuksen peruskytkentäidea. Kun kuvassa vasemmalla oleva sisäinen led–lamppu syttyy, se avaa kuvassa oikealla olevan valokennon. Kaikki on tietenkin paketoituna käyttäjälle näkymättömissä.

Ohjauspuolelle tarvitaan yleensä vastus R, jolla rajoitetaan virta sopivaksi sekä optoerottimen, prosessorin että halutun toisiopuolen virran kannalta. 

Optoerotinpiirejä on markkinoilla useita, mutta tässä yhteydessä perehdytään tarkemmin ILD74–malliin. 

Kuva 35. Optoisolaattoripiirin ILD74 jalkajärjestys.

Jalkajärjestyksen lisäksi jälkeen täytyy seuraavaksi tutkia ensiö-/toisiopuolen virtavahvistusarvoja. Optoisolaattoria ei saa yleensä kytkeä suoraan prosessorin lähtöihin, sillä piiri voi päästää lävitseen liikaa virtaa. Pahimmassa tapauksessa sekä prosessori, että piiri vaurioituvat. Ensiö-/toisiopuolen virtavahvistus täytyy selvittää datalehdistä.

Kuva 36. Optoisolaattorin virtavahvistus.

Virtavahvistus voi olla hyvinkin suuri, jolloin optoisolaattorilla voidaan ohjata suoraan kokonaista laitetta, kuten pientä askelmoottoria tms.

Kuva 37. Optoisolaattorin lämpötilariippuvuus.

Optoerotin saattaa olla hyvinkin lämpötilaherkkä, mikä on otettava huomioon suunnittelussa. Eräs seikka optoisolaattoreissa on niiden nopeus. Optoisolaattorit toimivat erilaisilla nopeuksilla riippuen signaalin suunnasta.

Kuva 38. Optoisolaattorin nopeus riippuu signaalin suunnasta.

Optoisolaattoreita on myös lineaarisia malleja. Nämä ovat harvinaisempia ja kalliimpia komponentteja ja niille on käyttöä esimerkiksi sairaalatekniikassa. 

Digitaali/Analogia-muunnos (DA-muunnin)

Kuvassa on esitetty yksinkertainen D/A–muunninkytkentä. Piiriä ohjataan PWM-pulssilla. Usein ko. piiri riittää D/A–muuntimeksi. Jos kuitenkin tarvitaan lisää tarkkuutta, on mahdollista käyttää valmiita D/A–piirejä. 

Kuva 39. Yksinkertainen D/A–muunnin.

LCD–näyttö

LCD–näyttöä voidaan ohjata suoraan prosessorin jaloista. CodeVision tukee suoraan yleisintä LCD–näyttöprotokollaa.

Pulssianturi

Optiset pulssianturit antavat yleensä useita pulsseja kierrosta kohden. Yleisesti käytetään anturityyppiä, joka antaa kaksi signaalia 90 asteen vaihesiirrossa toisiinsa nähden. 

Kuva 40. Pulssianturin periaatekytkentä ja pulssin luku.

Anturin lukeminen hoidetaan keskeytysperiaatteella. Keskeytys määritellään esimerkiksi pulssin nousevalle reunalle, ja keskeytyksen saapuessa luetaan vaihesiirrossa olevaa toista signaalia. Toisen signaalin tilasta päätellään, onko anturi pyörähtänyt myötä- vai vastasuuntaan. Pulssianturi luonnollisesti kadottaa asemansa, kun virrat katkeavat. Jos halutaan varmistaa asentotieto kaikissa tilanteissa, käytetään absoluuttianturia. 

Lämpötilan mittaus

Lämpötilan mittaus on mahdollista tehdä eri tavoin. Käytännössä mittaus voidaan tehdä analogisesti joko valmiilla lämpötilapiirillä tai digitaalisesti. 

CodeVision tukee suoraan digitaalista 1-wire -lämpötilaanturia DS1820. Toinen hyvin yleisesti käytetty digitaalinen piiri on LM75.  Lämpöanturit ovat niin laaja aihe, että ne sivuutetaan tässä yhteydessä.

Periaatteessa kaikkein yksinkertaisimman lämpötila-anturin voisi saisi aikaan komparaattorikytkennällä ja lämpötilavastuksella. Kun jännite kytketään, varautuu kondensaattori. Kondensaattorin latautumisaika riippuu lämpövastuksesta. Mittaamalla aika, voidaan päätellä lämpötila. Mittauksen alussa kondensaattori tyhjennetään.

Näppäimistö

Yksinkertaisimmillaan näppäimistö on prosessorin tulopinniin kytketty painonappi. 


Kuva 41. Yksinkertainen käyttöliittymä.

Näppäimen lukurutiinissa tulee ottaa huomioon näppäimen pomppiminen eli kytkimen epävakaa tila juuri, kun se on painettu. Joissakin prosessorityypeissä voidaan määritellä, että näppäimen on oltava painettuna tietty aika, ennen kuin prosessori aiheuttaa keskeytyksen (esimerkiksi AT90S2313). 

Toisinaan täytyy käyttää laajempaa näppäimistöä. Valmiita näppäimistöjä löytyy kaupan hyllyltä, ja ne toimivat yleensä keskeytysperiaatteella. Kun käyttäjä painaa jotakin painiketta, aiheutuu keskeytys ja prosessori tarkistaa mitä näppäintä käyttäjä on painanut.

Harjoitustyö

Kurssin harjoituksena tehdään jokin pieni elektroninen laite, joka voidaan kytkeä sulautettuun tietokoneeseen. Laite voidaan toteuttaa ”näkkärille”. Harjoitus dokumentoidaan vähintään seuraavalla tavalla. Hyppylangat mustina ”pallopäinä”, prosessorin nastat numeroilla tai symboleilla, rasti = katkaistu johde, liitin merkitty mustalla pohjalla, numeroilla merkitään johderivit. Yleinen piirikaavioesitys:

Kuva 42. Yleinen kokeilulevypiirros toteutettuna excel–taulukko-ohjelmalla. (Excel-taulukon kuva kopioitu Aleksi Kiven luvalla)
 Sekä lopullinen toimiva piiri:

Kuva 43. Aleksi Kiven esimerkillinen projekti.

Oleellista on, että dokumentointi saadaan selkeässä sähköisessä muodossa.

EagleCad-ohjelman käyttö, pikaohje

EagleCad-piirinsuunnitteluohjelma ladataan www–sivulta, jotka löytyvät osoitteesta http://www.cadsoftusa.com/downloads.htm . Samasta paikasta löytyy myös malliprojekteja. Peruskomponenttikirjastot tulevat ohjelman mukana. Lisäkomponentteja voi ladata sivuilta, jos tarvetta löytyy. 

Kirjastot ladataan palvelimelta ftp://ftp.cadsoft.de/pub/userfiles/libraries/ . 

Lisäkirjastot ladataan samaan hakemistoon kuin itse ohjelma.

Kuva 44. Ftp-palvelin, josta löytyy komponenttikirjastoja.

Piirikaavion luonti

Piirikaavion tiedostotarkennin EagleCadissa on *.sch. Uusi piirikaavio luodaan menusta (file->new). Kun uusi piirikaavio on luotu, voidaan uusia komponentteja lisätä joko Add–painikkeen avulla tai komentorivikäskyllä. 

Add-painikkeesta aukeaa kirjastoikkuna, josta voi etsiä halutun komponentin, esim. diodin tai kontrollerin. Komponentteja voi hakea nimen tai valmistajan perusteella. Hyödyllisiä termejä: resistor = vastus, capacitor = kondensaattori, pin header = piikkirima, connector = liitin, crystal = kide, regulator = regulaattori.  

Maadoituksen ja sisääntulojännitteen merkit ym. löytyvät supply1- ja supply2-kirjastoista. Kaikkia komponentteja ei tietenkään löydy. Joidenkin valmistajien sivuilta löytyy lisää kirjastoja. Komponenttien arvoja ja nimiä voi muutella value- ja name- painikkeilla. Kun haluat yhdistää komponentteja johdoilla, valitse display-painikkeen takaa pins - layer. Näin esimerkiksi kontrollerin pinnit näkyvät pallukoina, joihin voi yhdistää johdon. Johto piirretään valitsemalla wire- tai net–kuvake.

Net-kuvakkeen avulla piirrettäessä yksi painallus valitsee aloituskohdan ja toinen lopetuksen. Wire–painikkeen vaikuttaessa lopetukseen tarvitaan kaksi klikkausta

Netillä piirrettäessä johdot yhdistyvät helpommin. Johtoon voi ikkunan yläreunasta valita erilaisia kaarteita ja kulmia. Myös nets-näkymän pitää olla päällä, jotta johtojen piirtäminen onnistuu. Moni käyttää EagleCad–ohjelmistoa pelkästään piirikaavioiden puhtaaksipiirtämiseen ja lopullisen piirisuunnittelun tekee joku muu. Tämä on usein järkevää, sillä piirin suunnittelu on vaativa tehtävä. Toisaalta pienet, usein itse tehtävät piirilevyprojektit eivät ole ylivoimaisen hankalia. 

Kuva 45. Piirikaavion piirtonäkymä 

EagleCad. Kuvassa on piirikaavion piirtonäkymä. Vasemmassa laidassa ovat usein käytetyt työkalut. Pienen ULP–painikkeen alle kätkeytyy joukko hyödyllisiä ohjelmapätkiä, joilla voi esimerkiksi uudelleennumeroida piirikomponentit jne.

Kun loogiset kytkennät on saatu piirrettyä, siirrytään itse fyysisen piirilevyn suunnitteluun. Ohjelma mahdollistaa siirtymisen sulavasti, sillä piirikaaviopuolella tehdyt muutokset näkyvät piirilevysuunnittelupuolella. Komponentteja voidaan siis lisätä ja poistaa varsin joustavasti. Myös kokonaan uusien komponenttien luominen on mahdollista.

Pikku vinkki:

EagleCad –sisältää laajan valikoiman valmiita komponentteja, joiden löytäminen voi olla kokonaisen nimen perusteella hankalaa. Etsintää helpottaa jos korvaa hakusanan lopun * -merkillä.

 

Kuva 46. Komponenttien etsiminen.

Piirilevyn suunnittelu

Kun piirikaavio on saatu valmiiksi, siitä voidaan tehdä piirilevy. Tätä kutsutaan usein PCB–levyksi. Tämä tapahtuu ikkunan yläreunassa olevalla board-painikkeella.  

Kun piirilevysuunnitteluikkuna avautuu, näkyvät levyn rajat ja sen vieressä komponentit. Komponentit on itse siirrettävä levylle. Levyn ala riippuu siitä, mitä ohjelman versiota käytetään. Ilmaisversiossa levyn koko on rajoitettu. Komponentteja voi piirilevyikkunassa siirrellä samaan tapaan kuin piirinsuunnitteluikkunassakin. 

Komponentteja yhdistävät keltaiset ”kumilangat”. Nämä langat korvataan lopullisilla johteilla. Johteet voidaan tehdä kokonaan tai osittain käsin. Lopulliset johteet on ohjelmassa merkitty sinisellä. Johteiden luominen käsin tapahtuu valitsemalla route-painike. Piirretyn johteen voi poistaa ripup-painikkeella. Auto-painikkeesta ohjelma ”arpoo” johdotukset automaattisesti. Tämän jälkeen johdotusta on syytä parannella käsin. 

Piirilevylle tulevia komponentteja voi käsitellä samalla tavoin kuin skeemassa, eli kääntää, siirrellä ym. Piirilevykomponenttien tiedostotarkennin on *.brd . Kuvassa on piirilevyikkuna. Siniset johteet kulkevat levyn alapuolella, punaiset johteet ovat levyn päällä.



Kuva 47. Brd-tiedoston käsittelynäkymä.
Väylän luominen

Piirtämisen helpottamiseksi ja piirrosalan pienentämiseksi käytetään usein väylätyökalua. Jos haluat piirtää väylän, josta lähtee useita johtoja esimerkiksi kontrollerin pinneihin, valitse ensin BUS-painike (löytyy vasemman reunan työkalupalkista). Piirrä ensin varsinainen väylä. Valitse tämän jälkeen name-painike ja kirjoita väylälle nimi. 

Väylän johteiden ja nimen määrittely

Nimi määritellään esimerkiksi näin: BUS:PD.[0..5], PB[0..5] 

Nyt väylän nimi on BUS ja siihen kuuluvat johteet PD.0..PD.5 ja PB.0..PB5. Kaikki johdot, jotka haluat kulkemaan väylästä komponentteihin, täytyy määritellä väylän nimessä. Jos vain piirtää wire–työkalulla johtoja väylästä komponentteihin, johdot eivät yhdisty. Väylän nimeä voi muutella myöhemmin. Yhdistetyt johtimet voi lopuksi nimetä Label-painikkeella, jolloin voi samalla tarkistaa, ovatko johdot yhdistyneet oikein.

Kun väylästä lähtevät johdot on määritelty, ne voidaan piirtää valitsemalla net-painike ja vetämällä johdot mistä tahansa väylän kohdasta haluttuun komponenttiin. Kun piirrät johtoja netillä, johdon lopettamiseen riittää yksi hiiren painallus. Wirellä piirrettäessä tarvitaan kaksi.

Erc–painikkeella  (alin vasemmalla) käynnistyy electric rule check, joka tarkistaa, että komponentit on kytketty oikein. Jos piirroksesta häviävät tekstit tms., kokeile redraw (F2). Jos tämä ei auta, tallenna dokumentti ja käynnistä uudestaan 

Gerber–tiedosto

Piirilevytehtaalle lähetetään yleensä nk. Gerber–tiedosto, jonka mukaan piirilevyn valmistaja valmistaa itse fyysisen piirilevyn. Tiedostossa on kaikki oleellinen tieto,  piirilevyn reikien paikat, komponenttien asettelukuvat jne.

Gerber–tiedostotyyppejä on muutama. Kaikkien ohjelmien Gerberit eivät aukea moitteettomasti, joten on syytä varmistaa, että piirilevynvalmistaja todella saa tiedoston auki. Tässä yhteydessä käytetään yleisintä RS274X–formaattia. Tämä löytyy EagleCad-ohjelmasta valikosta File -> CAM Processor -> Device -> GERBER_RS274X. Gerber tiedostoon tulee useita erillisiä tiedostoja, jotka kuvaavat reikien kokoa ja paikkaa (drill eli *.drl) sekä komponenttien sijoittelua (silk), johteita, maskia jne. Piirilevyn valmistaja tarvitsee kaikkia näitä tiedostoja luodessaan fyysisen levyn. 

Harjoitus 1

Perustehtävä kaikissa projekteissa on yleensä jänniteregulaattorin suunnittelu. Etsi ja lisää tai tee kokonaan itse oheinen eka.sch–tiedosto jossa on regulaattori (malli 7805T), muutama kondensaattori kummallakin puolen regulaattoria. Etsi ja yhdistä komponentit. Tuloksen pitäisi muistuttaa mallikuvaa.



Kuva 48. Ensimmäisen harjoituksen lopputulos

Tee lopulta lopullinen piirilevy. Sen tulisi muistuttaa kuvaa. Kuvassa on kuitenkin virhe.

Kuva 49. Piirilevy virheellisessä muodossa.

Kuvan kytkennässä kondensaattorit ovat väärin päin. Huolellisuutta siis tarvitaan.

Harjoitus 2

Harjoittele väylän piirtämistä. Tee aluksi väylä, nimeä se ja lisää siihen johteita. Lopuksi yhdistä väylään muutama komponentti. 

Käytä esimerkiksi mikrokontrollereita. Muista väylästä lähtevien porttien määritteleminen väylän nimessä. Katso mallia kuvasta.

Kuva 50. Harjoitus 2, väylänpiirto.

Väylä–työkalun käyttö helpottaa piirtämistä ja säästää piirikaaviossa paljon tilaa. Väylästä on myös helpompi vetää liityntöjä kuin yksittäisen johdintyökalun avulla. Nimeämistyökalulla saadaan helposti kaikki prosessorin pinnit määriteltyä kerralla (katso kuvaa).

Kuva 51. Väylän johteiden ja nimen määrittäminen.

Väylän johteiden nimet määritellään oheisella tavalla. Väylään voidaan lisätä uusia ja väylästä voidaan poistaa vanhoja johteita. Väylän piirrosmerkin siirtäminen on joissakin ohjelmaversioissa hankalaa. 

Tee lopulta kokeilemastasi piirikaaviosta piirilevy ja tutki väylätyökalun toimintaa esimerkiksi lisäämällä väylään uusia johteita.

Gerber-pikaohje

Avaa tekemäsi PCB–levy näytölle ( File -> Open -> Board -> tiedosto, jonka haluat avata). Klikkaa yläpalkissa olevaa ULP–kuvaketta ja valitse ULP-tiedosto DRILLCFG.ULP, ULP-tiedostosta. Muutamassa sekunnissa saat tiedon ULP–valmis. Klikkaa yläpalkissa olevaa kuvaketta jossa lukee CAM Processor. Ohjelma avaa CAM–ikkunan.

Kuva 52. CAM–näkymä (Computer Added Manufacture).

Klikkaa File -> Open -> Job (kun ohjelma kysyy haluatko tallentaa muunnetun Job-tiedoston (Modified Job) vastaa NO, ja valitse Cam Job GERBER.CAM Cam –tiedostosta. Paina lopuksi OK. Klikkaa painiketta, jossa lukee Process Job. Tämä tuo esille kaksi viestiä, joista ensimmäisessä lukee “Delete the $$$ file after process”. Klikkaa OK. Toinen viesti on “More than one signal layer Active”. Klikkaa OK. Levyn koosta ja muista seikoista riippuen seuraava vaihe voi kestää minuutteja.

Kun prosessi on ohi, sinulla on kaikki tarvittavat tiedot piirilevyn valmistajalle. Etuliite on sama kuin tallentamasi tiedoston. Muut tiedostot ovat seuraavat:

.WHL  Aperture Wheel File

.PLC    Silkkipainokuva komponenttipuolelta

.CMP   Komponenttipuolen kupari

.STC    Komponenttipuolen maski.

.SOL    Juotospuolen kupari

.STS     Juotospuolen maski

Tämän lisäksi sinulla on *.drl-tiedosto, jossa on reikien koko ja paikka. Toisinaan valmistajalle täytyy kertoa myös porausten mittayksikkö eli mils tai mm.

Tämän dokumentin sisältö löytyy HELPistä hakusanalla GERBER .

Liite 1. Piirilevyn teko-ohje yksipuoliselle piirilevylle

· Piirrä piirilevy esimerkiksi EagleCad –piirisuunnitteluohjelmalla.

· Kopioi tai tulosta suoraan lasertulostimella piirilevy valoherkälle kalvolle.

· Jos kalvo onnistuu hyvin, yksi kalvo riittää. Jos kalvon mustat kohdat eivät ole riittävän mustia, laita kaksi kalvoa päällekkäin. Tarkista, että kalvo on oikeinpäin ja kestää kuumuutta.

· Poraa tekemääsi levyyn pieni reikä ja pujota reiästä lanka. Näin vältät koskettelemasta voimakkaasti syövyttäviä aineita. Irrota yksipuolisen valoherkän PCB–levyn suojakuori (kuva 52).



Kuva 53. Irrota valoherkkää lakkaa suojaava kuori.

Paina filmi tiukasti levyn pintaan (kuva 53).

Kuva 54. Paina filmi oikeinpäin piirilevyn pintaan.

· Valota piirilevy (kuva 54). Valotus on kokeiltava, mutta oheisella ”punapää” 2000 W studiovalaisimella valotusaika noin 20 cm etäisyydellä on alle minuutti.

Kuva 55. Valotus 2000 W studiolampulla, alle 1 min.

· Kun valotus on tehty, upota valottamasi levy liuokseen 1 (kuva 55).

Kuva 56. Ensimmäinen liuos poistaa valotetuista alueista lakan.

· Kun valotetuista alueista on lakka poistunut, huuhtele levy ja siirrä se liuokseen 2 (kuva 56). 

Kuva 57. Kakkosvaihe, jossa poistetaan kupari.

· Kun kupari on poistettu, huuhtele levy. Kuivaa ja poista lakka asetyleenillä.

Lakan poisto eli liuos 1:

· 0,7 % lipeäliuosta (NaOH, natriumhydroksidi, lipeäkivi, natriumhydraatti).

NATRIUMHYDROKSIDI, VEDETÖN

Voimakkaasti syövyttävää. 
Säilytettävä lukitussa tilassa ja lasten ulottumattomissa. Roiskeet silmistä huuhdeltava välittömästi runsaalla vedellä 15 minuutin ajan ja mentävä lääkäriin. Käytettävä sopivia suojakäsineitä ja silmien- tai kasvonsuojainta. Onnettomuuden sattuessa tai tunnettaessa 
pahoinvointia, hakeuduttava heti lääkärin hoitoon. 

Osta 7 g rakeista lipeää omaan purkkiin. Liuota se kotona litraan vettä, jolloin vahvuudeksi tulee 7 promillea (0,7 painoprosenttia). Tämä vesiliuos ei ole yhtä vaarallista kuin raaka lipeä, mutta suojakäsineitä on silti hyvä käyttää. Ennen punnitusta purkissa ei saa olla vettä, sillä lipeä kehittää lämpöä liuetessaan nesteeseen. 

Kodin putkimies on 10 % lipeää, vettä ja sinistä väriä. Jos valottumaton lakka liukenee kehitettäessä, mutta kuviot ovat teräviä ja kontrasti kuvioissa on hyvä, niin todennäköisintä on, että kehite on liian vahvaa. Jatkossa vanha putkimiespullo kannattaa säästää kehitepulloksi.

SYÖVYTYS, joka poistaa kuparin eli liuos 2:


Syövytykseen ferrikloridia (rauta(III)kloridi, FeCl3). Kidevedellinen. 

Terveydelle haitallista nieltynä. Säilytettävä kuivana ja tiiviisti suljettuna. Sopiva väkevyys on noin 100 g FeCl3 2,5 dl:aan vettä. Bebekin myymää kannattaa laittaa 1:1.

 
 
LAKAN POISTO


Lakka kannattaa poistaa vasta juuri ennen juottamista. Lakka liukenee yleensä etanoliin (Marinol-100, valmistettu vahvasti denaturoidusta spriistä). Juottamisen jälkeen kupari kannattaa suojata lakalla.

Liite 2. Venymäliuska ohjeita.

[image: image51.jpg]/ g Straintech
Finland Oy





Historiaa

 
Kyowa Electronic Instruments Co. Ltd. valmisti ensimmäiset kaupalliset venymäliuskat vuonna 1947. Nykyään liuskamallisto käsittää yli kolmekymmentä mallisarjaa eri mittaussovelluksiin. Venymäliuskat on testattu kansainvälisten NAS 942, VDI/VDE 2635 ja OIML 62 standardien mukaisesti.

Useimmat liuskamallit on saatavana lämpötilakompensoituna eri materiaaleille, joten mittauksen aikaisesta lämpötilanmuutoksesta aiheutuva ”näennäisvenymä” ei näy virheenä mittaustuloksessa. 

Yleisimmin käytetään valmiilla mittausjohtimilla varustettuja yleiskäyttöisiä KFG -sarjan liuskoja. Kiinteitä johtimia on saatavana useita eri pituuksia 2- tai 3- johtoisina. Kolmejohdinkytkennällä elimonoidaan mittajohdinten resistanssinmuutoksista aiheutuvat virheet lämpötilan muuttuessa. KFG -sarjan liuskoja on saatavana myös 25 mm viiksillä varustettuina perusliuskoina. Niiden yhteydessä yleensä käytetään liimattavia juotosterminaaleja mittajohdon jatkoksen tekemiseen. 

Kenttämittauksissa asennuksen kannalta helpoimmat vaihtoehdot ovat valmiiksi kosteussuojatut ja johdotetut KFW- ja KFWS- mallit. Mallistosta löytyy myös erikoisempiin mittaussovelluksiin liuskoja mm. komposiitti- ja muovimateriaaleille, korkeisiin tai erittäin mataliin lämpötiloihin, puolijohdeliuskat pienille venymille sekä KL-, KLM- ja KFEL- liuskat pitkille venymille. 

Venymäliuskojen liimaukseen ja kosteussuojaukseen on asennuksen toiminnan ja keston kannalta tärkeätä käyttää siihen tarkoitettuja liimoja ja suoja-aineita. Usein tutkimusmittauksissa ja hyvissä olosuhteissa käytetään CC-33A pikaliimaa ja pitkäaikaissovelluksissa kuten voima-antureissa esim. EP-18, EP-34B, PC-12 tai paistettavaa PC-6 liimaa. Kosteussuojauksessa yleisesti laitetaan KE48RTV silikonisuojaa tai Araldite -epoksisuojaa. 

Toimitamme pyydettäessä englanninkielisen valinta- ja asennusoppaan, jossa kerrotaan yksityiskohtaisesti liuskamittauksen eri vaiheet. Straintech Finland Oy toimittaa antureita, laitteita ja järjestelmiä esim. voiman, paineen, momentin, kiihtyvyyden, aseman mittaamiseen sekä muihin mittaustekniikan sovellutuksiin. Muista tuotteista löytyy tietoja kotisivujemme kautta osoitteesta http://64.4.16.250/cgi-bin/linkrd?_lang=EN&lah=f39b815e95a5c78d8b82b5d0dda1a9e6&lat=1095331293&hm___action=http%3a%2f%2fwww%2estraintech%2efi%2f .

Tietotekniikan lyhyt historia:
http://www.verkkotie.fi/xsitra/sihist.html
Ensimmäiset elektroniset tietokoneet:

http://www.computer50.org/
Suomen tietotekniikan historiaa:

http://www.mediatampere.fi/ithistoria/cithis1.htm
SSI–väylästä:

http://cat.teho.net/software/auser2/e-cat/data/attachments/AG615.pdf
Pentti Vahtera. Mikro-ohjaimen ohjelmointi C-kielellä. WSOY.

Linkkejä:

www.mikrosalo.com
www.tietomyrsky.com
http://www.avrfreaks.net/

